Azken bost urteak inoizko beroenak izan dira

'United in Science' aldaketa klimatikoari buruzko txosten eguneratuena aurkeztuko du NBEak astelehen honetan Klimaren Goi Bileran, oso datu kezkagarriekin.

Azken bost urte hauek, 2015etik 2019ra artekoak, inoiz erregistratu diren beroenak izan dira Nazio Batuen Erakundeak (NBE) astelehen honetan Klimaren Goi Bileran aurkeztuko duen txosten eguneratuenak ohartarazten duenez.

"United in Science" izeneko txostenaren arabera, gero eta tarte handiagoa dago nazioarteak klima-aldaketa gelditzeko ezarri dituen helburuen eta egoera errealaren artean.

2015etik aurtenera urtez urte erregistratutako tenperatura, esate baterako, garai aurre-industriala (1850-1900) baino 1,1 gradu zentigradu altuagoa da eta 2011tik 2015era baino 0,2 gradu altuagoa.

Tenperatura igoera horrek itsasoko izotzaren galera ekarri du eta 1979tik 2018ra %12 galdu da hamarkada bakoitzean. Zehazki, sei aldiz areagotu da Antartidan urtutako izotz kopurua 1979tik.

Horrekin batera, 2007tik 2016ra, urtero 4 milimetro gutxi gorabehera igo da itsasoaren maila eta ozeanoen azidotasunak %26 egin du gora industria-aroa hasi zenetik.

Gaur egun baino CO2 kontzentrazio gehiago soilik duela 3-5 milioi urte erregistratu zen

Dokumentuaren arabera, negutegi efektua sortzen dute gasak -karbono dioxidoa, metanoa eta oxido nitrosoa- balio maximotan daude.

Hain zuzen ere, egungoa baino CO2 kontzentrazio handiagoa erregistratu zen azken aldia duela 3 edo 5 milioi urte izan zen, tenperatura globala orain baino 2-3 gradu altuagoa zenean, Groenlandia eta mendebaldeko Antartidako izotz geruzak urtu zirenean eta itsas-maila orain baino 10-20 metro altuagoa zen garaian.

Parisko Akordioan herrialdeek adostu zituzten neurriekin 2,9 eta 3,4 gradu artean igoko da tenperatura txosten honen arabera, adituek 1,5 gradutik ez igotzea gomendatzen dutenean. Eta zifra hori ez gainditzeko, herrialde horiek proposatu zituzten neurriak bost aldiz areagotu beharko lituzkete edo hiru aldiz areagotu, 2 graduko igoera ez gainditzeko.

Astelehenean Goi Bileran eta asteartean agintariei aurkeztuko diete txostena

Nazio Batuen Erakundean astelehenean ospatuko duten Klimaren Gai Bilerarako osatu duten txostenak hiru ardatz ditu: gizakiak eragindako aldaketak klimatikoak planetan duen eraginaren analisia batua, ematen ari zaion erantzuna eta etorkizuneko ondorioak.

Munduko Meteorologia Elkarteak Koordinatuta, nazioarteko zortzi agentziak emandako datuekin egin dute. Astelehenean Goi Bileran eta asteartean agintariei aurkeztuko diete.

"Txostenean agertzen diren datu zientifikoak aldaketa klimatikoari buruzko eguneratuenak dira" esan du Zientzia Aholkulari Taldeak.

Antonio Guterres NBEko idazkari nagusiak datu horiei arreta jarri eta nazioarteko agintari guztiei "bat egin eta modu egokian jokatzeko" eskatu die.


'Libreplume', haurren txokoa Baionan

2002an sortu zuten Baionan Libreplume elkarteak txikienen artean irakurzaletasuna bultzatzeko asmoz eta urteekin erreferente izatea lortu du.

Duela hamabost urte sortu zuten Libreplume. Euskarazko sailak bost urte ditu. Irakurketa klubak, formakuntzak, animazioak… gehienak Baionako Santa katalina karrikan duten egoitzan.

Urtero, martxoan egile ezagunekin festibal bat egiten dute: “Bouquinville-ttipia”. Aurten bederatzigarren edizioa… bi idazle-ilustratzaile euskaldun izanen dira. Iñaki Zubeldia eta Eider Eibar, eta hasi dira haurrekin prestaketetan. Eider Eibarren erakusketa batekin hain zuzen. Yolanda Arrieta, Helena Odriozola edo Juan Kruz Igerabide Libreplumeko azken urteetako bezeroen artean.

Haur literaturan adituak dira jada, eta berritasunekin aurkezpenak egiten dituzte. Eta ez eskolak bakarrik, aisialdiguneekin, liburutegiekin edo karabanetan etortzen diren nomadekin ere lan egiten dute.

Baionako herriko etxeak ihaz bestetan omendu zituen hiru elkarteen artean zen libreplume.


Erandioko Gazte Asanblada: "Bikote bat zauritua egoera bitxian akarlanda parkeko inguruetan"

[Erandioko Gazte Asanblada - "El Corrreo EZpañol"] Emakume bat eta gizon bat zaurituak suertatu ziren atzo (hilaren 19an argitaratuta) Akarlanda parke inguruetan, bere izen-abizenak eta adina ezezagunak direlarik oraindik. Antza denez, 9 oreinek tiratutako ibilgailu batek jo zituen, mendian lanean ari zirela. Bertaratutakoen hitzetan, ibilgailuaren gidaria, edadedun itxurako gizon bitxi ileurdina, ihesi joan zen. Bere ohiko ibilbidetik desbideratu eta bide okerra hartu zuela ematen du, eta inguruko ezaugarrien ezagupen faltaren ondorioz istripua eragin zuen. Osasun zerbitzuak heldu zirenerako zauritutako bikotea egonkor zegoen, min larririk gabe. Osasun zerbitzuak heldu zirenerako zauritutako bikotea egonkor zegoen, min larririk gabe. Beharrezko arreta "in situ" jaso zuten eta Gurutzetako Ospitalera garraiatuak izateari uko egin zioten. Argazkian, istripua sufritu duten pertsonaien etxebizitza.

Bertaratutako medioei egindako adierazpenetan, eurak zein euren astoa istriputik onik atera zirela azaldu zuten eta gertatutakoa tokiko ohiturekiko errespetu falta iruditzen zitzaiela. Mari Domingiren esanetan –horrela identifikatu zen kaltetutako emakumea- “duela urte batzuk pentsaezina zen horrelako gertaera bat Euskal Herrian eman zitekeela; gizon ezezagun bat gure lurretatik paseoan 9 oreinek tiratutako lera batean, gure aireko espazioa okupatuz eta gure kulturarentzako mehatxu bat suposatuz”. Bere bikotekideak, Olentzero deiturikoa, munduko beste lurraldeetan horrelako ohiturak bazirela bazekitela gaineratu zuen, baina sekula ez zutela pentsatuko horren erraz iritsiko zirenik gure herrira, euren bizitzak baldintzatzera ailegatuz. “Gu globalizazioaren zurrunbiloaren lehen kaltetuetariko batzuk izan gara, baina uste dogu, gure ohiturei eutsiz, berau gelditzeko kapaz izango garela”. Hori izan zen bikote honek euskal jendarteari, txikienei bereziki, helarazi nahi izan zioten mezua.

Erredakzioa: Erandioko Gazte Asanblada


Kolonizazioa etetea eskatu du Laukoteak

AEBek, EBk, NATOk eta Errusiak Jerusalem ekialdeko eraikinak eraitsi eta husteari uztea eta azken urteotan eraikitako kokaguneak botatzea galdegin diote Israeli. Liebermanek erantzun die bakea ezin dela "artifizialki inposatu".


Ikerketetan parte hartzen duten pazienteen baimen informatuari buruz arituko dira bihar Leioako campusean

Ostegun honetan, urtarrilak 13, “El consentimiento informado en la investigacion universitaria con seres humanos” izenburuko hitzaldia eskainiko du Pablo Simon Lorda doktoreak, Leioa eta Erandioko campusean. Hitzordua goizeko hamarretan jarri dute, Zientzia eta Teknologia Fakultateko paraninfo ondoko aretoan. Baimen informatua mediku-izapide formal bat da. Horren bidez, pazienteak prozedura terapeutiko eta diagnostiko zehatz bat onartzen du, horiei buruzko informazio egokia jaso eta gero, EHUko iturriek azaldu dutenez. Formula hori konplexutasun handiko ebakuntza jasan behar duten pazienteekin zein zientzia-esperimentuetan edota laborategietako frogetan parte hartzen dutenekin erabiltzen da. Doktoreak aurreratu duenez, “baimen informatua laguntza klinikoko harremanetan eta saiakuntza klinikoetan sakon garatu den gaia da. Hala ere, zailagoa da bere aplikazio osoa gauzatzea gizakiekin egiten diren ikerketa mota anitzetan, bere lagin edo datuetan unibertsitate-ikerketetan”. Argazkian, EHUko Zientzia eta Teknologia Fakultatea.

Pablo Simon Lorda Medikuntzan doktorea, Espainiako Bioetika Batzordeko (EASP) kidea eta Andaluziako Osasun Publikoaren Ikastetxean (EASP) Hiritartasuna eta Etika Saileko irakaslea da, Bioetikan Magisterra (UCM); eta, besteak beste, “Consentimiento informado. Historia, teoria y practica” eta “¿Quien decidira por mi?” (Ed. Triacastela) liburuen eta baimen informatuari edota bioetikaren beste ezinbesteko arlo batzuei buruzko artikulu ugariren egilea.


Olerki Bilduma berria aurkeztu dute Senpereko Hatsaren Poesia Egunean

Hemezortzigarren edizio honetan 114 idazlek parte hartu dute bakarka eta 250 gaztetxok taldeka eta Auxtin Zamora antolatzailea omendu dute

Hatsa hartuz, hatsa jaurtikiz, hatseginez, 18 garren aldi batez, Hatsakide zonbait elkartu ziren Senpereko Larraldean apirilaren 3an, urteko olerki bilduma berriaren agurtzeko. Aurten 114 idazleek parte hartu dute bederazka eta 250 gazte-gaztetxoek taldezka. Gainera, Auxtin Zamora antolatzailea omentzeko ere baliatu dute eguna.

Liburuaren sar hitza, Antton Kazabonek idatzia, berak irakurri zuen, «haurtzaroan barru-barruan gorde poz ttiki guztien kaxa xuria idekiz». Datoren urteko sar-hitzaren idazlea, Graxi Solorzano izanen da, horrela du suerteak Maksim Zestau olerkari gaztetxoaren eskuaren gandik, erabaki.

Zorionez urtero olerkari berriak sortzen dira, hala nola 24 olerkari gehiagok bai eta bi eskolatako haurrek ere parte hartu duten aurten. Hatsaren filosofian da, olerki idazleak behar duela olerki irakurle bilakatu, eta olerki irakurleak olerki idazle, Hatsaren Poesian idazten dutenen guzien artean, margolari, argazkilari, zizelkari, musikari eta artista asko izanez, aurten erabaki da 'Hatsa Arte'' deituko den erakusketa baten antolatzea: Larraldean Abuztuko lehen hiru asteen barnean . Beraz parte hartu nahi duten guzieri atea idekia zaie.

Olerkarien Eguna abian

Bertzalde, Olerkarien Eguna deitu ekimena hasi zen apirilaren 2an Larraldean Lastozko ihesgunetan argazki-testo bideo batekin. Orai, uztaila arte, norberak bakarrik edo beste batzuekin egituratu lezaken ekitaldi poetiko guziak sartu daitezke Olerkiaren Egunaren ekimen hortan. Azkenik, Hatsa elkartetik aipatu dutenez, «gure miresmen sentikorrenak, Joanmari Irigoien-i, Imanol bere anaiaren laguntzarekin, duen gaixotasunaren haraindikatuz, gure artean eguna iragan duelako. Agur bero bat ere, Euskal herritik hurrun diren hatsakide guzieri eta bereziki Moskuko Leire Zabala, New Yorkeko Elizabeth Macklin, Uruguaieko Leonat Egiazabal, Erromako Alex Mendizabal, Bartzelonako Goiuri Unanue-ri».


Bihar Donostiara iritsiko den Alternatiba Tourrari harrera egingo diote herritarrek

(Argazkia: Alternatiba Tourra)

Donostiako hainbat herri mugimenduk eta eragile sozialek harrera egingo diote bihar bizikletaz hirira iritsiko den Alternatiba Tourrari. Bost herrialde eta 200 etapa igaroko dituen egitasmo honek 5.800 kilometroko ibilbidea amaituko du asteburuan, Baionan. Aldatu dezagun sistema, ez klima! lemapean, tour honek Europako herri desberdinak bisitatu ditu, horietako bakoitzean proiektu kaltegarrien aurkako borrokan nahiz alternatiba eraldatzaileak sortzen ari diren tokian-tokiko mugimenduekin elkartuz.

Donostian erraustegiaren eta Topoaren igarobidearen aurkako salaketak izango dira tourraren aldarrikapen nagusiak, eta ekonomia solidario eta eraldatzailearen bidea abiatu duten ekimenei babesa adieraziko zaie ere bertan. Katalunia plazan egingo diete harrera herritarrek, 18:00etan, eta gero hiruzpalau kilometroko ibilaldia egingo dute hirian barrena, bizikletekin. 19:00etan Gipuzkoa plazan bilduko dira, aldundiaren aurrean ekitaldi bat egiteko. Bestalde, 12:00etatik 20:00etara bitarte erakusketa informatibo bat ipiniko dute aldundiaren aurrean, Alternatiba Tourrari, erraustegiari eta Topoaren igarobideari buruzko datuekin.


Antiguokok irabazi du Gabonetako Iraurgi Cup txapelketa

Antolatzaileek esan dutenez, “balorazioa oso positiboa da”

Atzo, igandea, hamar taldek hartu zuten parte txapelketan, Garmendipeko zelai artifizialean


San Joan Konpartsa protagonista, hileko azken ostiralean

Preso eta iheslarien eskubideen aldeko ekitaldia egingo dute bihar, eta hileko azken ostiralero bezala, ekitaldi berezia prestatu dute. Oraingo honetan San Joan Konpartsako kideak izango dira protagonista. Deialdia, 20:00etatik aurrera Gudarien plazan.


Pintxoen lehia Donostiara

Euskal Herriko Pintxo Txapelketak Hondarribia utziko du aurten, kultur hiriburutza dela eta.


Azterketarien laurdenek ere ez dute gainditu EGAren ordezko etsamina

Euskarazko C1 mailako azterketa librera 2.000 lagun aurkeztu dira, EGAra baino nabarmen gutxiago, eta %23k eskuratu dute titulua. Gainerako mailetako probetan ere gehienek ez dute pasatu azterketa

Ikasle gutxiago joan dira, baina ez dute gainditze tasa hobetu. Urtea joan da Eusko Jaurlaritzak EGA titulurako azterketak bertan behera utzi zituenetik; haren ordez, maila bereko beste azterketa bat antolatzen hasi dira. Udazkenean egin zituzten probak, eta, BERRIAk jasotako datuen arabera, titulurik gabe geratu dira azterketari gehienak, lautik hiru. Deialdi ireki bakarra egin zuten iaz, eta ia 2.000 lagunek eman zuten izena. Zerikusi gutxi EGAren datuekin: adibidez, 2014an 11.000 lagun baino gehiago joan ziren bi deialditan. Hautagaien %26k lortu zuten EGA titulua 2014an; 2019an C1, %23k.

Zalaparta handia izan da azken urteetan EGA azterketari buruz. 2015ean, PSE-EEk hauspotuta, Eusko Legebiltzarrak Jaurlaritzari eskatu zion berrikus zitzala azterketak. Sozialistek ohartarazi zuten «orientazioa» zela EGAren arazoa: «Orientazio filologikoa».

Parlamentuaren agindua jasota, EGAren egoerari buruzko gogoeta egin zuen Hizkuntza Politikarako Sailburuordetzak, eta iragarri zuen aldaketa batzuk egingo zituela etsamina ereduan. Malgutze estiloko bat jarri zuten mahai gainean, irizpide batekin: «komunikagaitasunak» izatea pisua, «akats batzuk gorabehera». Iradoki zuten zuzenketa arindu egin behar zela: «Aztertzaileek, notak jartzeko orduan, maila bakoitzari dagozkion atazei erreparatu beharko liekete nagusiki, maila horretatik gora egiten diren akatsei gehiegi erreparatu gabe». Azterketa sisteman egin zuten aldaketa bat: proba idatzia ozta-ozta gainditu ez dutenak ahozko fasera pasatu ahal izatea, eta arlo horretako puntuazioarekin konpentsatzea idatzian falta zutena. 2016an aurkeztu zituzten neurri horiek.

Ikasleen euskara gaitasuna

Polemika sortu ohi zuten EGAren gainditze tasa apalek, baina aintzat hartzekoa da zein zen egoera. Derrigorrezko eskolaldia bukatu berri zuten ikasleak sailean joaten ziren etsaminera, 17 urterekin, hori baitzen azterketa egiteko gutxieneko adina, eta lautik hiru EGA titulurik gabe itzultzen ziren.

Bistakoa da gaitasun arazo bat: 17 urterekin EGAra joaten ziren ikasle horien gaitasuna. Ez dago datu zehatzik adin horretako gaitasunari buruz, baina bai zantzu nabarmenak. ISEI Irakats-Sistema Ebaluatu eta Ikertzeko erakundeak aldiz aldiko diagnostikoetan aztertzen du DBHko bigarren mailako ikasleen euskara gaitasuna —14 urteko neska-mutikoena—, eta hara: ikasleen %46k ez dute erreferentziazko mailarik. Areago, D ereduan ere %37k ez dute eskatutako gaitasunik, ikasketak euskaraz egin arren. 2017ko ikerketaren emaitzak dira horiek.

Kontua da saltoa dagoela ebaluazio horietatik EGAra. ISEIren probetan, B2 maila hartzen dute erreferentzia gisa —Jaurlaritzak berak ere maila hori hartu du eredu gisa hezkuntza legerako dokumentuetan—, baina EGA gorago dago, hurrengo mailan: C1ean. Eta koska horretan erori egiten ziren azterketara joandako ikasle gehienak: ez zuten titulua lortzen. Kontuan izatekoa da ingelesezko Advanced tituluaren parekoa zela EGA. Hizkuntza gaitasunen Europako sailkapenaren arabera, sei mailetatik bosgarrena da EGArena: hizkuntzalarien mailako titulua soilik dago haren gainetik, C2.

Azterketak bateratzea

Eusko Jaurlaritza 1982an hasi zen EGA titulua ematen. Euskaltzaindiaren D titulua ordezkatu zuen. Iaz, ordea, EGA kentzea erabaki zuen Eusko Jaurlaritzak —Nafarroako Gobernuak eta EEP Euskararen Erakunde Publikoak indarrean dute—, tituluak berrantolatuta. Bikoiztasuna zegoen: EGA Hezkuntza Sailak antolatzen zuen, eta C1 proba, HABEk. Maila berekoak biak. HABE hasia zen egiaztagiriak lortzeko deialdi askeak egiten, euskaltegiko ikasleek ez ezik edozein herritarrek aukera izan zezan titulua lortzeko, eta EGA ez zedin izan deialdi libreetan lor zitekeen bakarra. Iazko udaberrian egin zuten azken EGA azterketa Araban, Bizkaian eta Gipuzkoan. Udazkenean, C1 mailako proba egin zuten. «Bikoiztasunak saihestea» aipatu zuten, eta «kalitatea hobetzea».

EGAren aldean, azterketa laburragoa da C1ekoa, eta ez du atariko probarik. EGAn, atarikoa zen lehen hesia: bostetik bik ez zuten gainditzen. Eta pasatzen zirenen erdiak idazmeneko proban geratzen ziren. Ahozkora iritsita, titulua eskuratzen zuten gehienek. C1ean, lehen proba ia denek gainditu dute, baina idatzizkoak egin du galbahea: hamarretik zazpi utzi ditu bazterrean. Eta gutxiagok gainditu dute ahozko proba.

EGA edo C1, ondorioak gisa berekoak dira. «Emaitzak, oro har, urterik urte C1 mailan ematen diren antzekoak izan dira», berretsi du Jokin Azkuek, HABEko zuzendariak. «Idazmen probaren ebaluazio irizpideen gutxienekoak gainditzeak lanak ematen dizkie azterketariei». Suspentso tasa altua da, baina kontuan izatekoa da gainerako mailetan ere antzekoa dela egoera: azterketari gehienek ez dute titulua lortzen. Hara azken deialdiko datuak: B2 %44k gainditu dute; B1, %29k; C2, %22k.

Aldaketa bat, bai, sumatu dute EGAtik: jende gutxiago joan da. 2014an, bi deialditan, 11.300 lagun; 2019an, deialdi ireki bakarrean, 2.000 lagun —euskaltegikoekin, 9.500—. Azkuek azaldu du joera bat ari dela gailentzen: «D ereduko ikasle izan, eta euskaltegira jotzen dute C1eko ikastarora, maila horretako trebetasunak lantzera, batez ere idazmen gaitasuna». Euskaltegietako deialdian ere antzekoa da gainditze tasa. Beste faktore bat ere badago jende gutxiago aurkezteko: ikasketak euskaraz egiteagatik gaitasuna aitortzen diete ikasleei —PSE-EEren gobernuak ezarritako araua da—: Batxilergoa euskaraz eginda, B2; unibertsitatea, C1.

Emaitzetan ez, baina kopuru batean bada aldea: EGA egitea 24 euro kobratzen zuten; C1, 75 euro.


Gizonezko bat atxilotu dute ustez koinatua zauritzeagatik

Ertzainek gizonezko bat atxilotu zuten martitzenean Antzuolan biktimaren etxera sartzeko atea aizkoraz jo ostean, ustez koinatua zauritu zuelako.

Bergarako Ertzain etxeko agenteek 70 urteko S.T.L. gizonezkoa atxilotu zuten martitzen goizean ustez bere koinatuari beso batean zauri arinak egiteagatik. Biktimaren etxera sartzeko atea aizkora batez jo zuen.

Eguerdiko hamabiak aldera, Antzuolako etxebizitza batean arma zuriz erasoa izan omen zela jakinarazi zioten Ertzaintzari. Patruila bat bertaratuta, eskuetan aizkora bat zeraman gizonezko bat aurkitu zuten etxe horretatik gertu.

Horren esanetan, arazoak izan zituen koinatu batekin. Aizkora kendu ostean, agenteek baieztatu egin zuten atxilotua bere senidearen etxera joan zela eta eztabaida izan zutela. Elkarrekin borroka egin eta gero, etxeko bizilagunak atea ixtea lortu arren, koinatuak beso batean zauritu zuen, aizkora hori baliatuz antza.

Erasotzaileak, gainera, atean kolpeak ematen jarraitu zuen, eta kalte ugari egin zituen bertan; kristal bat ere hautsi zuen.

Ertzainek gertakarien egilea atxilotu zuten, lesio delitu bat egotzita, eta zauritua, berriz, Arrasateko ospitalera eraman behar izan zuten beso batean zuen ebakia sendatzera. Atxilotuak agintari judizialaren aurrean agertu beharko du laster.

Dirudienez, herentzia kontu batek sortu zuen bi senideen arteko liskarra.


Abian da hauteskunde orokorretako kanpaina

Autogobernuaren defentsa, prozesu soberanista, krisia, ustelkeria eta alderdi-bitasunaren balizko amaiera izan dira alderdien ekitaldi politikoetako gai nagusiak.

EAJ

Iñigo Urkullu lehendakariak eta Andoni Ortuzar EAJren presidenteak esan dute datozen hauteskundeak “erabakigarriak” izango direla, euskal herritarren etorkizuna jokoan dagoelako. Gainera, Espainiako Gobernua PPk eta Ciudadanosek osatuz gero, Euskadirentzat “askoz okerragoa” izango dela ohartarazi dute.

EAJk Gasteizko Andre Mari Zuriaren plazan egin du kanpaina hasierako ekitaldia. Ortuzarrekin eta Urkullurekin batera, jeltzaleen Arabako, Bizkaiko eta Gipuzkoako zerrendaburuak izan dira bertan: Mikel Legarda, Aitor Esteban eta Joseba Agirretxea.

Ortuzarrek azpimarratu du euskal herritarrek inoiz baino gehiago dutela jokoan, “autogobernuaren etorkizuna” kolokan dagoelako. Hortaz, Kongresuan EAJk indarra izatea ezinbestekoa dela adierazi du.

“EAJk argi dauka. Beti izan dugu argi. Gu Madrilera Euskadi defendatzera goaz. Euskadi da inporta zaiguna”, esan du, eta EAJk Euskadiren autogobernua eta Kontzertu Ekonomikoa babestuko dituela erantsi.

EH Bildu

Hasier Arraiz EH Bilduko legebiltzarkide eta Sortuko presidenteak hautetsontziak “boto independentistekin betetzeko” deia egin du, “aldebakarreko prozesu subiranista hasteko gihar nahikoa” dagoela erakusteko.

Koalizio abertzaleak Gasteizko Aldabe gizarte etxean hasi du hauteskunde kanpaina. Bertan, Arraiz ez ezik, Iker Urbina eta Lorena Lopez de Lacalle Kongresurako eta Senaturako Arabako hautagaiak, Pello Urizar (EA) eta Oskar Matute (Alternatiba) ere izan dira.

“Indarra erakutsi behar dugu, prozesu subiranistara bideratzeko”, aldarrikatu du Arraizek, eta abenduaren 20an EH Bilduren alde bozkatzea eskatu die independentista eta demokrata direnei.

Bestalde, Iker Urbinak esan du badela garaia Arabara aldaketa politikoa eta soziala ekartzeko “beste pauso bat” emateko. “Maroto bota genuenean bezala, EH Bilduri emandako boto bakoitzak ustelak botatzeko balioko du”, nabarmendu du.

Alderdi Sozialista

Patxi Lopez Diputatuen Kongresurako Bizkaiko zerrendaburu sozialistak PSOEren eta Pedro Sanchez hautagaiaren alde bozkatzeko deia egin die progresistei, PPk eta Ciudadanosek bat egitea eta Mariano Rajoyk “lau urte gehiago jarraitzea” galarazteko.

Bilbon eskainitako mitin batean, Lopezek hizpide hartu ditu azken inkestak, eta “denek” gauza bera “baieztatzen” dutela esan du: “Eskuinaren aurrean dagoen alternatiba bakarra PSOE da”.

Idoia Mendia PSE-EEko idazkari nagusiak, bere aldetik, azpimarratu du Euskadiren interesak Espainiako Gobernuan ere defendatzen direla: “Euskal herritarrok presidente indartsu bat nahi dugu, Euskadik eta Espainiak behar dituen erreformei heltzeko”.

Pedro Sanchezek, berriz, botoa PSOEri ematea eskatu du, “gezurren gobernuari” aurre egiteko. “Lau urteotan manipulatzen eta gezurretan aritu dira, eta gaur ere gauza bera egin dute”, kritikatu du, CIS inkesta gogoan hartuta.

Alderdi Popularra

Alfonso Alonso EAEko PPko presidente eta Arabako zerrendaburuak adierazi duenez, popularrak “euskal herritarren ahotsa” izango dira Madrilen, “modu praktikoan, liskarrak bilatu gabe”.

EAEko PPk Bilbon ekin dio kanpainari, eta Leopoldo Barreda eta Borja Semper Bizkaiko eta Gipuzkoako hautagaiak ere izan dira bertan.

Alonsoren esanetan, bere alderdiak “zubia” izan nahi du Euskadiren eta Espainiako gainerako erkidegoen artean, “euskal herritarrek protagonismo aktiboa izan dezaten denok nahi dugun Espainia eraikitzen”.

Bestalde, botoa PPri ematea eskatu du Mariano Rajoyk, eta legegintzaldi honetan Espainiako Gobernuko presidente moduan egin duen kudeaketa defendatu du: “Iraganak erakusten du gobernatzen jakin dugula”. “Abenduaren 20ko hauteskundeak irabaziko ditugu”, erantsi du.

Ahal Dugu

Juantxo Lopez de Uralde Ahal Duguren Arabako zerrendaburuak esan du “aldaketarako” eta krisi ekonomikoa eta politikoa eragin duten alderdiak “zigortzeko” unea iritsi dela.

Ahal Duguk Gasteizen egindako ekitaldi batekin eman dio hasiera hauteskunde-kanpainari. Eduardo Maura eta Nagua Alba Bizkaiko eta Gipuzkoako zerrendaburuak, hurrenez hurren, ere ekitaldian izan dira. Ahal Dugu eta Equo koalizioan aurkeztu dira hauteskundeetara.

“Herri honetako politika aldatzeko benetako aukera dauka gizarteak. Egungo egoera eragin dutenak zigortzeko ordua heldu da”, azpimarratu du Lopez de Uraldek. “Aldaketa, demokrazia parte-hartzailea, gardentasuna, berritasuna eta itxaropena eskaintzen ditugun aukera gara”, erantsi du.

Bestalde, Pablo Iglesiasek esan du “jendearen ilusioak airean” eramango dituztela eta inkestek iragarritakoari buelta emango diotela. “Hauteskunde hauetan, iragana edo etorkizuna, zaharra eta berria, aukeratuko dugu, eta gu harro gaude etorkizuna ordezkatzen dugulako”, azpimarratu du.

Ciudadanos

Ciudadanosen esanetan, “ilusioak beti menperatzen du beldurra”. Aldarri horrekin abiatu du kanpaina Nicolas de Miguel alderdi laranjak EAEn duen bozeramaileak.

Agiri batean jakinarazi duenez, Ciudadanos Euskadik EAEko hiru hiriburuetan kartelak jartzen abiatu du kanpaina.

De Miguel Donostian izan da, eta honakoa adierazi du bertan: “Ciudadanosek irabaztea du helburu, hauteskunde nazional hauetan gure herrialdeak etorkizuna baitu jokoan; herritarrek politikagintza zaharraren eta gure artean aukeratu ahal izango dute”.

Bestalde, Albert Riverak adierazi du bere proiektuak soilik piztu duela herritarren “ilusioa”, eta abenduaren 20an “ezustekoa” emango dutela eta hauteskundeak irabaziko dituztela iragarri du.

Ezker Anitza

Ezker Anitza-IU Orain Baterak “ezkerraren indarra” aldarrikatu du Deustun (Bilbo), eta krisiari aurre egiteko alternatiba bakarrak “ezkerreko proposamenak” direla gaineratu du.

Alderdi ezkertiarrak Done Petri enparantzan kartelak jarriz abiatu du kanpaina. Xabier Jimenez eta Iñigo Martinez Senaturako eta Kongresurako Bizkaiko hautagaiak izan dira bertan.

“Kanpaina militantea eta kalekoa izango da, gehiengo soziala krisitik aterako dutenak ezkerreko proposamenak direla konbentzitzeko”, adierazi du Martinezek.

Bestalde, Alberto Garzon IUren presidentegaiak esan du bere hautagaitzak soilik eramango duela “benetako aldaketa” Espainiara. Gainera, M15 mugimenduaren ordezkaritzat jo du bere burua, “eskubideen sugarra piztuta mantentzeko”.


Goierritarra 374. zenbakia

Irudian klikatu zenbakia deskargatzeko

Goierritarra 374. zenbakia (2010/01/29)

Gai nagusiak:

Bat eta bat: Ekaitz eta Irati Goikoetxea

Iritzia: Animatu Animetu. Beñat Hach Emnarrek

Ingurugiro txokoa: Etxeen eraikuntza arduratsua

Euskara txukuntzen: Denetik (XXXI)

Elkarrizketa: Jose Mari Ormazabal. Goierriko Berrikuntza Gunea

Elkarrizketa: Lurdes Insausti. Euskal Herriko trontza txapelduna

Kirola: 30 urtez korrika

Argazki zaharra: Idizabalgo Herri Krosa 1981. urtean


Umoreak politika egiteko duen indarra eta boterea

Uxoa Anduaga soziologoa eta Aitziber Aranburuzabala Goienako kazetaria izango dira aurrez aurre, laugarren EKT –Euskal Kulturgintzaren Transmisioa– elkarrizketa saioan. Umorearen erabileraren inguruko solasaldia izango da oraingoa. Bihar, eguena, 21:00etan Goiena telebistan izango da ikusgai.

Uxoa Anduaga soziologoak iaz aurkeztu zuen HERRI BARREZ: Umore bidezko euskal nazioaren eraketa prozesua tesiaren laburpena egingo du EKT saioan.

"Intuizio soziologikoak bultzatuta" aukeratu zuen umorea 2010ean abiarazi zuen tesiaren gaitzat. "Gaur egun hausnartuago dago zer den umorea, nola erabiltzen dugun euskaldunok, zerk ematen digun barregura eta zerk ez... Garai hartan, baina, bazegoen fenomeno oso arrakastatsua zen Vaya Semanita. Tesiari heldu nion, ikusi nuelarik bazegoela publiko bat ez ziola grazia handirik egiten eta irainduta sentitu zitekeena saioak helarazten zituen diskurtsoekin. Nolabait ikusi nuen hor bazegoela eztabaida bat, umorea zer den definitzeko orduan", dio Uxoa Anduagak, laugarren EKT saioaren hasieran. Aurkezpen horretatik abiatuta, hamarkada ezberdinetako aldizkari, irratsaio eta telebistak aipatuta, gainbegiratu kronologikoa egingo dute, euskaldunak irudikatzeko ereduak eta moduak aztertzeko.

Marra gorria non dago?

"Politika dena da eta tranpa horretan eror gaitezke, baina nik umoreari kendu nahi nion gizartean duen ikuspegi hutsal hori, non ikusten dugun otzana dela eta libreki kontsumitu ahal duguna inolako ondoriorik sortu gabe. Horri aurka eginez erabiltzen dut umorea-politika formula. Politika baino gehiago, akaso. abagune politiko bat, badelako esparru bat politika egiteko", azaldu du Anduagak tesian jasotako ondorio nagusiak laburbiltzeko.

Marra gorria non dagoen aztertzeko ikuspegi askotatik begiratzen dio Anduagak: herrialde baten identitateari; botereak dituen trikimailuei gustatzen ez zaion diskurtsoei zilegitasuna kentzeko... Horiek eta kontu gehiago, ordu erdiko iraupena duen egueneko solasaldian.


EHU, munduko 500 unibertsitate onenen artean

Euskal Herriko Unibertsitatea 492. postuan dago ‘Shangaiko ranking’ean, munduan gehien ezagutzen den klasifikaziotako batean.

Euskal Herriko Unibertsitatea (EHU) ‘Shangaiko ranking’eko 492. postuan dago, munduan gehien ezagutzen den klasifikaziotako batean. Duela gutxi eguneratu du Txinako herrialdeko Jiao Tong Unibertsitateak. Bosgarren urtez jarraian lortu du zerrendan egotea.

Munduko Unibertsitateen Ranking Akademikoko 500 unibertsitate onenean artean hamaika espainiar daude, eta Harvard da jaun eta jabe, hamabosgarren urtez jarraian.

Espainiakoen artean, lehenengoa Pompeu Fabra da (239. postua). Geroago honako hauek daude: Bartzelonako Unibertsitatea (261. ), Granadakoa (268. ), Bartzelonako Unibertsitate Autonomoa (302.) eta Madrilgo Autonomoa (303. ).

Honako hauek ere badaude: Madrilgo Unibertsitatea (313. ), Santiago de Compostelakoa (382. ), Valentziako Politeknikoa (448. ), Jaume I. (463. ), Euskal Herrikoa (492.) eta Valentziakoa (495. ).

Klasifikazioak kalitatezko parametroak ditu kontuan, besteak beste, nazioarteko prestigiozko aldizkarietan egindako argitalpenak (arreta berezia jarrita Science eta Nature aldizkarietan) eta ikertzaileen lanetako aipu kopurua.

Eskolak ematen dituenen artean Nobel sariak edota Fields dominak (Matimatiketan) egotea edota haiek bertan ikasi izana ere kontuan izaten dute zerrenda egiteko garaian.


Etxea goitik behera janzten

Urrategi barne diseinu dendan goitik behera eta detaile guztiak kontuan hartuta janzten dituzte etxeak.

Orain dela 22 urte hasi zuen bidea; aurrena Azkoitian, eta gero Azpeitian. Izan ere, 2007an etorri ziren Azpeitira, Arretxe kalera.

Gaur egun, bi solairuko saltokia dute, iaz gunea handiagotzeko lanak egin baitzituzten. Bertan, pertsonalizatutako sukaldeak, neurrira eginiko armairuk, bainugelak, logelak, haurrentzako gelak, sofak eta abar saltzen dituzte, gustu eta herritar guztientzako pentsatutakoak.

Etxebizitzen erreformak ere egiten dituzte, urte askotan lan egiten ari diren gremioekin, eta horrek erreformak ondo antolatzea eta epeak errespetatzea ahalbidetzen du.

Duela gutxi, gainera, produktuak ikusgai jarri dituzte www.urrategiinteriorismo.com webgunean.

Facebook: Urrategi interiorismo

Instagram: @urrategiinteriorismo


Egunero sukaldean: Izarpe Kanpineko Maitane Osakarrek kalabaza rabioliak prestatu dizkigu

Egunero sukaldean tartearen bigarren saioan Atetza joan gara, Aroztegiko Izarpe Kanpinera. Bertan, Maitane Osakarrek kalabazako rabioliak prestatzen irakatsi digu. Kalabaza errea, tipula karamelizatua eta gaztaz osatutako rabioliak dira, Marta Loperenaren idiazabal gazta saltsarekin.


Easo eta Newman Sound abesbatzek kontzertua emango dute bihar, Orioko elizan

Donostiako Musika Hamabostaldiaren barruan, Easo eta Kanadako Newman Sound abesbatzen kontzertua izango da bihar, Orioko elizan. 20:30etik aurrera, Itsas abestiak. Euskal baleontziak Ternuan emanaldia eskainiko dute bi taldeek, Ternuako zein euskal folklorea uztartuko dituzte. Era berean, Angel Illarramendi konpositore zarauztarrak sortutako pieza bat estrainatuko dute.

Guztira, hiru kontzertu eskainiko dituzte bi taldeek Gipuzkoan: lehenbizikoa gaur, Pasai San Pedron; bigarrengoa bihar, Orion eta azkenengoa Getarian, etzi.


Gipuzkoako Aldundiak udan bidesariak igotzea proposatu du

300.000 liburuxka banatuko dituzte errepideen egoeraren inguruan informazioa eman eta finantziazioaren inguruko eztabaida irekitzeko.

Gipuzkoako Aldundia Batzar Nagusietako taldeekin lanetan ari da ordainsarien inguruko proposamen bat zehazteko. Udan, Via-T ez duten bezeroei bidesariak 50 zentimo igotzea proposatu du. Errepideen egoera hobetzeko diru-sarreren ezari aurre egiteko neurria da eta autobideak doakoak izatea "bideraezina" dela ohartarazi du Larraitz Ugarte Gipuzkoako Azpiegitura diputatuak.

Joseba Altube Errepideetako Azpiegituren zuzendari orokorrarekin batera prentsaurrekoa eman du Donostian, Aldundiak martxan jarri duen programa baten berri emateko. Ildo honetan, 300.000 liburuxka banatuko dituzte errepideen egoeraren inguruan informazioa eman eta finantziazioaren inguruko eztabaida irekitzeko.

Gipuzkoan errepide asko "oso egoera kaskarrean" daudela esan du Ugartek, eta adibide gisa N-1 eta G-20 errepideak aipatuta, "lehenbailehen konpondu behar dira", gaineratu du.

Honen harira, egungo finantziazio sistemak ez dituela behar guztiak hartzen esan du, Gipuzkoa osoko azpiegituretan 1.300 kilometro baitaude.

Autobideetan ordaintzearen inguruan, "Europan jada egiten den joera" dela aipatu du Ugartek, eta "neurria aproposena den ala ez" aztertu behar dela gaineratu du.


Araiz: "Inoiz ez bezalako aukera dugu"

EH Bilduk ofizialki hautatu du Adolfo Araiz foru hauteskundeetarako presidentegai. Azaldu du aldaketa gauzatzeko bermea dela koalizioa.


Julio Galartaren lanak bildu eta erakusketa egin nahi dute Aramaion

Pintorearen Lagunen Elkartea haren lanen inbentarioa ari da egiten; 3.000 koadrotatik, 1.500 katalogatu dituzte.

Julio Galarta Pintorearen Lagunak Elkarteak artistaren ekarpenaren inbentarioa egiteari ekin zion duela hiru urte, eta, egun, 1.500 koadro ditu katalogatuta. Baina jakin badakite oraindik asko falta zaizkiela jasotzeko: "Gure kalkuluen arabera, 3.000 lirateke Galartak margotutakoak".

Pintore arrasatearrak oso gustuko zituen Aramaioko bazterrak, eta koadro askotarako aitzakia izan zituen: "Horietako hainbat identifikatuta daude, baina badakigu jakin oraindik katalogatu ez diren asko etxe partikularretan geratzen direla". Horregatik eskatzen diete aramaioarrei Galartak margotutako koadroren bat ezagutzen badute adieraz diezaieten galartaelkartea@ gmail.com helbidera idatzita.

Koadrook katalogatzearekin batera, erakusketa egin nahi dute Aramaion, aurtengo urrian: "Erakutsiko diren margolanen izendatzaile komuna Aramaio izango da: inguruak, baserriak, kaleak, eta abar". Aramaioko Udalaren laguntza du ekimenak.


Palazueloren lanak Guggenheimen, 1949tik 2005era artekoak

Pablo Palazuelo espainiar margolari eta eskulturgilearen lanekin erakusketa zabaldu dute gaur Bilbon Guggenheim Museoan. Haren 350 lan jarri dituzte, 1949tik 2005era bitartean egindakoak. 92 urte dauzka Palazuelok eta abstrakzioaren espainiar maisutzat dute.

Ez da haren lanak jarri dituzten lehen aldia, "baina bai anbiziorik handieneko erakusketa", gaurko aurkezpenean esan dutenez. Juan Ignacio Bidarte Guggenheim Museoko zuzendariak adierazi du "zaila" izan dela lan horiek guztiak biltzea, sakabanatuta daudelako.


Mundu osoan antzera

Nork bere esperientziaren berri eman dute munduko emakumeek Bilbon, eta antzeko ikuspegiak agertu dituzte.


Txosnagunea eta plaza bete dituzte Jotakie eta Celtas Cortos taldeek

Atzo, San Inazio bezpera, ere hainbat kontzertu izan zen herrian. 22:00 pasatxoan hasi zen Jotakie taldearen emanaldia txosnagunean, eta hainbat lagun joan zen hara Azpeitiko taldearen emanaldia entzutera. Ondoren, Celtas Cortos taldearen kontzertua izan zen plazan, eta hara ere herritar ugari bertaratu zen.

Hona hemen, Alberto Belokik bi kontzertuetan ateratako argazki batzuk:


Musika eta dantza ekitaldi ugari asteburu honetan

Larunbatean lau kontzertu egongo dira Urretxu eta Zumarragan: 11:00etan gitarra ikasleek Zelai Arizti aretoan joko dute, 17:30ean herriko haur abesbatzek Urretxuko parrokian abestuko dute, 19:00etan Harla Horror eta Sonic Angels rock taldeek Areizaga-Kalebarrenen joko dute eta 19:30ean txistu kontzertu bat eta tango meza bat egongo dira Antion. Autobusa 19:00etan irtengo da, Elizkaletik. Bestalde, igandean sevillana festa egongo da Beloki pilotalekuan.


Atsedenaldia eta gero, 11. Jardunaldia jokoan

Santa Agedako ospakizunak zirela eta, Sakanako XIX. Areto Futbol Txapelketak atsedenaldia izan zuen aurreko asteburuan. Gogoratu beharra dago Einag Arezpek jarraitzen duela lider, 27 punturekin. Crackers da bigarrena, 22 punturekin, Toshiba hirugarrena, 21 punturekin, eta Sakana laugarrena, 19 punturekin. Bosgarren tokian dago Herriko Txiki (17 puntu), seigarrenean Kalleja de la Angina (13 puntu), zazpigarrenean Biltoki (12 puntu), zortzigarrenean Hiltegi (11 puntu), eta bederatzigarrenean Otofados (10 puntu). Atzetik datoz Yeregi ile-apaindegia eta Asesoria Fiscal, seina punturekin. Bihar, otsailaren 14an, 11. jardunaldia jokatuko da. Ondoko lehiak izanen dira Zelandi kiroldegian eta frontoian, larunbatean: Asesoria Fiscal - Kanpartas Crackers - Biltoki Otofados - Yeregi ile-apaindegia Toshiba - Kalleja De La Angina Hiltegi - Einag Arezpe Sakana - Herriko Txiki


Azken ukituak Andramaixei hasiera emateko

Aretxabaletako txosna batzordeko kideak azken ukituak ematen dihardute, arratsalderako guztia muntatua egon dadin. Izan ere, 20:00etan botako dute pregoia Andramaixei hasiera emateko eta era horretan, herritarrak jaietan murgilduko dira bost egunez.

Urtero bezala, txosnagunean herritar guztiei zuzendutako ekintzak antolatu dituzte. Jon Ander Alberdi, txosna batzordeko kideak aipatu bezala, aurtengo Andramaixak ere, herritik herriarentzat egindakoak izango dira.

Karta lehiaketa izango da txosnagunean pregoia eman aurretik eta jaiak hasten direnean, musika izango da protagonista, Delirium, Txerrikumeak eta Jasan taldeen kontzertuekin. Horrez gain, datozen egunetan, gazte bazkaria, gantzontzilo, kulero eta tanga lasterketa eta ur-jolasak izango dira txosnagunean, besteak beste.


Jaia heldu da Bilbora

Jaizaleek beso zabalik hartu dute Marijaia, Arriaga plazan, 19:00etan. Bederatzi egunez, doako 300 ekitalditik gora egongo dira.

"Badator Marijaia", dio abestiak, eta berriro heldu da. Arratsaldeko zazpiak puntuan zirela, eztanda egin du jaiak. Jendetza bildu da jada Arriaga plazan, festari hasiera emateko prest.

Bidaideak Bilbao BSR gurpil aulkiko saskibaloi taldeko kapitain Asier Garciak irakurri du pregoia, eta Piztiak konpartsako Loreto Errasti izan da txupinera. Garciak "elbarriak errespetatuak izango diren Bilbo eta Euskal Herria" aldarrikatu ditu, eta herritarrei gonbita luzatu die kirol paralinpiko guztiak ezagutu ditzaten. Txupina lehertuta, konfeti zuri-gorriak estali du Arriaga plaza.

Bilboko Aste Nagusiaren ordua iritsi da, eta, atsedenik gabeko bederatzi egunetan, abuztuaren 24ra arte, doako 300 ekitalditik gora antolatu dituzte hiriburuan.


Tortura kasuak "ikertu eta eragozteko neurriak" eskatu dituzte

Tortura kasuak "ikertu eta eragozteko neurriak har daitezela" eskatu dute eguerdiko elkarretaratzean batu diren herritarrek. Hain zuzen, gaur bete dira 35 urte Joxe Arregi asteasuarra hil zela Polizia Nazionalaren eskuetan bederatzi egun egin eta gero.

"Tortura stop" lemapean ordu erdiko elkarretaratzea egin dute gaur eguerdian Plaza Berrian. Elkarretaratzea Soraluzeko Sortuk deituta egin da, "orain arte gertatutako tortura kasuak ikertu eta etorkizunean besterik gerta ez dadin neurriak har daitezela aldarrikatzeko".

Soraluzetarren kasuak Jaurlaritzan

Eusko Jaurlaritzak 1960tik 2013ra bitartean gertatutako tortura kasuak aztertzeko martxan jarritako egitasmoaren harira, herritar talde batek jasotako 37 soraluzetarren kasuak aztertzen dihardu Jaurlaritzak. Pako Etxeberria forentseak zuzentzen duen taldeak adierazi du hilabete batzuk barru egingo dituela publiko dokumentatu diren kasu guztiak, eta ziurtatu du "milaka" izango direla.

Torturaren aurkako eguna Euskal Herrian

1981eko otsailaren 13an tortura zantzu argiekin azaldu zen hilik Joxe Arregi asteasuarra. Bederatzi egunean Espainiako Polizia Nazionalaren eskuetan izan eta gero, Carabancheleko ospitalera eraman zuten eta bertan hil zen. Joxe Arregiri gertatutakoa gogorarazteko, torturaren aurkako hainbat gizarte-eragilek Euskal Herrian Torturaren aurkako eguna izendatu zuten otsailaren 13a.

Berria egunkariak gaur bertan argitara eman duen elkarrizketan, Juan Kruz Unzurrunzagak lehen aldiz kontatu du berak eta beste bi lagunek zabaldu zutela hilkutxa hilobiratu zuten egunean bertan, gauez, eta argazkiak atera zizkiotela Arregiren gorpuari, "bronkoneumoniak" eragindako heriotza naturalez hil zela zioen bertsio ofiziala gezurtatzeko. "Argazki haiei esker, munduak jakin zuen Joxe Arregi torturagatik hil zela".


Gaueko hamabietara arte iraun zuen Udal Osoko Bilkurak, eta bi puntu utzi zituzten landu gabe

18 puntu landu zituzten guztira, sei ordutan.

Atzo egin zen otsaileko Laudioko Udal Osoko Bilkura. Pleno luzea izango zela aurreikusten zen. 20 puntu zeuden lantzeko. Horietatik 11 udal talde politikoek aurkeztutako mozioak ziren. Gaueko hamabiak izatear zeudenean alkateak amaitutzat eman zuen Udal Osoko Bilkura, eta lantzeko falta ziren bi puntuak (Omniak aurkeztutako bi mozio) landu gabe utzi zituzten.

Alderdi politikoko zinegotziek protesta egin zuten horregatik, argudiatuta plenoa nahita luzatu zutela azken bi puntuak kanpoan uzteko.


Euskotrenek zerbitzu osoa emango du

Atzo zenbait ordutan sortutako jende pilaketak saihesteko, garraio publikoan egindako zenbait murrizketa kendu eta zerbitzu batzuk %100ean berrezartzea erabaki du Euskadiko Garraio Agintaritzak.

Garraiobideen eta pertsonen mugikortasunaren inguruan hartutako neurri kontrajarriek zenbait arazo eragin zituzten atzo, konfinamendua indarrean jarri osteko lehen lanegunean. Izan ere, garraio publikoa %40 eta %60 artean murrizteko Euskadiko Garraio Agintaritzak hartutako erabakiak, jende pilaketak eragin zituen zenbait zerbitzutan. Horregatik, zerbitzuan egindako murrizketak bertan behera utziko dituzte zenbait garraiobide publikotan eta zerbitzua %100 izango da berriro ere, besteak beste, Euskotrenen.

Eskualdeko autobus zerbitzuetan egindako murrizketek bere horretan jarraituko dute. Lurraldebusek ez duela gaueko zerbitzurik emango; egunez, ohiko ordutegian aterako dira autobusak. Edozein aldaketa baldin bada, lurraldebus.eus atarian jakinaraziko dute.

Gainera, autobusa hartu behar duten herritarrek neurri berezi batzuk bete beharko dituzte: atzeko atetik sartu beharko da autobusera, atzeko ateetako makinak bakarrik erabiliko dira sarreran eta irteeran eta ezingo da esku diruarekin ordaindu —soilik Mugi txartelarekin—.


‘Joxean’s hil eben’ gaur Garinen

Joxean’s hil eben film laburra, eta hainbat hernaniarrek parte hartu duena, gaur botako dute Garinen, 19:00etan.


Arrasateko Udalbatzak bat egin du Euskaraldiarekin

Uztailaren 10ean Udal Plenoak Euskaraldia Udal barruan sustatzeko erakunde-adierazpena onartu zuen aho batez. Hala, Udalbatzak bat egiten du Euskaraldiarekin eta ekimenaren sustatzaile izango da. Horrez gain, ekimena zabaltzea izango da ordezkari politikoen eginkizuna, ahobizi eta belarriprest aktibatzeko urratsak emanez.

Udalak neurriak hartuko ditu hizkuntza-praktika horiek posible egiteko eta etorkizunean eutsi ahal izateko. Horrez gain, eta ekimenaren sustatzaile gisa, udal barruan ez ezik, udalerrian ere herritarrak gonbidatuko ditu Euskaraldia ekimenean parte har dezaten, eta izena emateko bideak erraztuko ditu.

Atzo egindako agerraldian, Udal korporazioko kideek berretsi egin zuten Euskaraldia Udal barruan eta herrian sustatzeko konpromisoa, eta zinegotzi bakoitzak ahobizi edo belarriprest izango dela adierazi zuen. Era berean, herritar guztiak gonbidatu nahi izan zituzten ahobizi eta belarriprest izatera. Inertziak astindu eta 11 egunez euskaraz aritzea izango da helburu nagusia, gure hizkuntza ohiturak aldatzen hasteko. Izen-ematea zabalik dagoela ere gogorarazi zuten: BAZen, AEDn eta www.euskaraldia.eus en.


VAR teknologiak eta zorteak Frantziaren alde egin dute Australiaren aldeko partidan

Griezmannek aurretik jarri du Frantzia penaltiz, 57. minutuan. Jedinek banakoa egin du, penaltiz ere, 61.ean, eta Pogbak garaipenaren gola egin du frantziarentzat 80.ean.

Distirarik gabe baina eraginkor aritu da Frantzia Australiaren aurrean eta azkenean Deschampsek entrenatutako taldeak garaipena lortu du Errusiako Munduko Txapelketako C multzoko lehen partidan: 2-1. Zortea eta VAR teknologia (penalti bat Frantziaren alde adierazi du epaileak telebistako irudiak ikusi ostean) alde izan dute frantziarrek.

Frantziak erritmo bizian hasi du norgehiagoka baina minutuek aurrera egin ahala Australia zelaian gailentzen hasi zaio. Australiarrek ondo eutsi diote aurkariari lehen zatia eta euren lehen helburua lortu dute, atsedenaldira 0 eta 0ekoarekin iristea.

Bigarren zatian gauzak aldatu egin dira. Risdonek falta egin dio Griezmanni area barruan, epaileak ez du ezertxo ere adierazi, baina VAR teknologia kontsultatu eta bere erabakia aldatu behar izan du. Penaltia Griezmannek berak jaurti eta sartu du.

Baina pozak gutxi iraun die frantziarrei. Hiru minutu geroago, epaileak beste penalti bat adierazi du, VAR tartean egon barik, Australiaren alde. Umtitik baloia eskuarekin jo du area barruan. Mooyk jaurti eta banakoa jarri du markagailuan.

80. minutuan, partida berdinketarekin amaituko zela zirudienean, Pogbak baloia jaurti eta frantziarren bigarrena egin du. Horri esker, Deschampsen selekzioak hiru puntu lortu ditu txapelketako bere lehen partidan.

Fitxa teknikoa

2 - Frantzia: Lloris; Pavard, Varane, Umtiti, Hernandez; Kanté, Tolisso (Matuidi, m.78), Pogba; Mbappé, Dembélé (Fekir, 70. min) y Griezmann (Giroud, 70. min).

Selekzionatzailea: Didier Deschamps.

1 - Australia: Ryan; Risdon, Sainsbury, Milligan, Behich; Jedinak, Mooy, Leckie, Rogic (Irvine, 71. min), Kruse (Arzani, 84. min); y Nabbout (Juric, 64. min).

Selekzionatzailea: Bert van Marwijk.

Golak: 1-0, 57. min: Griezmann, penaltiz; Risdonek eginda eta VAR teknologiaren bdiez adierazita. 1-1, 61. min: Jedinak, penaltiz. 2-1, 80. min: Pogba.


Datorren astean bilduko da Duma Errusian, protestak jarraitu arren

Bozen aurkako protesta geratu ez bada ere, lanean hasi da Dmitri Medvedev Errusiako presidentea

Errusiako Parlamentuak edo Dumak lehen bilera egingo du hilaren 21ean, hauteskundeetako emaitzen aurkako protestei entzungor eginez. Errusiako presidente Dmitri Medvedevek dekretua sinatu du Duma osatzen duten beste lau alderdietako buruekin, lanean hasteko ahalmenak emanez. Dena den, bozetan izandako iruzurren aurkako salaketak ez dira amaitu. Ivan Melnikov alderdi komunistako buruaren esanetan, bozetako iruzurra izango da Dumako bileran eztabaidatuko duten gai nagusia, eta Sergei Mironov alderdi sozialdemokratako buruak «hauteskundeak ikertzeko» eskatu du, alderdiak «egia jakiteko eskubidea» duela esanez.

Protestei erantzunez, Medvedevek adierazi du justizia egingo dela frogatutako iruzurren aurrean: «Hauteskunde batzordeak salaketa eta protesta guztiak aztertuko ditu, eta frogatutako iruzurren aurrean bidezko erabakiak hartu beharko ditugu». Dena den, Mikhail Gorbatxov SESBeko buruzagi ohiaren arabera, Errusiako agintariek dimisioa aurkeztu behar dute: «Argi ikusten dut agintarien jokabidea. Hauteskundeen ondoren Gabonak datozenez, jendeari iruzurra ahaztu egingo zaiola pentsatu dute. Baina ezin dugu egoera besterik gabe igarotzen utzi. Agintariek dimisioa aurkeztu behar dute, eta bozak berriz egin behar dira».

Garaipena ziurtatua

Errusia Batua alderdiaren ustetan, hauteskundeetako iruzurrek ez diete garaipena kenduko. Vladimir Putin Errusiako lehen ministroaren esanetan, gehiengo absolutua mantenduko du alderdiak: «Bozetan aurkitutako iruzurrek ez dute eragingo emaitzetan, ezta lortutako botoen %10ean ere ez». Horrez gain, Boris Grizlov Errusia Batua alderdiko zuzendariak esan du iruzurrak ikertuko dituztela: «Argi dago salaketak aztertuko direla, izan ere, irregulartasunen inguruko 729 protokolo onartu ziren bozetan».

Bestalde, Kommerstant aldizkariko editorialeko bi zuzendari kaleratu dituzte, Putinen aurkako argazki bat argitaratzeagatik.


Dena prest 2016ko Oscar sarietarako

Hautagaien iragarpenak polemika asko piztu zuen, interpretazioko kategorietan hautagaiak diren 20 aktoreetatik guztiak baitira jatorri europarra duten pertsona zuriak.

Igande honetan ospatuko da Oscar sarien 88. ekitaldia, eta guztia dago prest. Ordu aldaketa dela eta, sari-banaketa gure astelehen goizaldean izango da, 2:30ean, hain zuzen ere, eta hiru ordu luze baino gehiago iraungo du.

Chris Rock komedianteak zuzenduko du gala, eta, ohi denez, 3.300 gonbidatu hartuko dituen Hollywoodeko Dolby antzokian egingo da (lehen Kodak antzokia zena). 225 herrialde baino gehiagotan ikusi ahal izango dute telebistaz, eta Internet bidez ere jarraitu ahal izango da. Halaber, hedabideetako 1.400 pertsona baino gehiago kreditatu dira.

Oscar sariak jasotzeko hautagaiak diren pelikulen artean Alejandro González Iñárritu zuzendari mexikarraren "The Revenant" da faboritoa, 12 izendapen jaso baititu; horien artean, pelikulari onena, zuzendari onena eta gizonezko aktore onena (azken hori Leonardo DiCapriok).

Haren atzetik daude "Mad Max: Fury Road" hamar izendapenekin eta "The Martian", zazpirekin.

Film onenaren Oscarra lortu dezaketen beste pelikulak honako hauek dira: "The Big Short", "Bridge of Spies", "Brooklyn", "Room" eta "Spotlight".

Aldi berean, Leonardo DiCapriok Eddie Redmayne ("The Danish Girl"), Bryan Cranston ("Trumbo"), Matt Damon ("The Martian") eta Michael Fassbender ("Steve Jobs") izango ditu aurkari bere lehen estatuatxoa eskuratzeko lehian.

Emakumezko aktore onenaren kategoriako saria bereganatzeko aukera dutenak Cate Blanchett ("Carol"), Brie Larson ("Room"), Jennifer Lawrence ("Joy"), Saoirse Ronan ("Brooklyn") eta Charlotte Rampling ("45 Years") dira.

Polemika

Hautagaien iragarpenak hauts asko harrotu zituen, interpretazioko kategorietan hautagaiak diren 20 aktoreetatik guztiak baitira jatorri europarra duten pertsona zuriak.

Adibidez, interpretazio, zuzendari eta gidoi kategorietan bi pertsona besterik ez dira arraza zurikoak ez direnak (latindar bat eta asiar bat). Egoera hori jasanezina da aktore eta zinemagile askorentzat, eta horietako zenbaitek publikoki salatu dute.

Izendapenen zerrendan aktore beltzik ez egoteak Akademiaren aurka zenbait iritzi azaltzea eragin zuen; hala egin zuen, besteak beste, Jada Pinkett Smithek. Gainera, berak zein bere bikotekide Will Smithek baieztatu egin dute ez direla sari-banaketara joango protesta gisa.

Polemikak Twitterren ere izan zuen isla #OscarsSoWhite hashtagarekin. Horren aurrean, Akademiak premiazko neurriak hartu ditu, hemendik eta 2020. urtera bitartean bikoiztu egingo du akademiako kideen artean emakumeek eta hainbat arrazatako ordezkariek duten parte-hartzea.


Lesakako Musika Bandak kontzertu didaktikoa eskaini zuen ortziralean Berako Kultur Etxean

Labiaga ikastolak antolatutako emanaldian haurrek eta gurasoek parte hartu zuten

Lesakako Musika Bandak “Kolorezko banda” izeneko kontzertu gustagarria eman zuen abenduaren 13an, ortziral arratsaldean Berako Kultur Etxean. 3 eta 12 urte bitarteko neska-mutikoei zuzendutako emanaldia Labiaga Ikastolak antolatu zuen Berako Kultur Batzordearen laguntzaz eta haur eta gurasoz gainezka agertu zen Kultur Etxea. Ikusi argazkiak

Lesakako Musika Bandak “Kolorezko banda” izeneko kontzertu gustagarria eman zuen abenduaren 13an, ortziral arratsaldean Berako Kultur Etxean. 3 eta 12 urte bitarteko neska-mutikoei zuzendutako emanaldia Labiaga Ikastolak antolatu zuen Berako Kultur Batzordearen laguntzaz eta haur eta gurasoz gainezka agertu zen Kultur Etxea. Ikusi argazkiak

Lesakako Musika Banda, Mikel Iriarteren zuzendaritzapean, piratez mozorrotua taularatu zen eta Ritxi Abril gidari zela, haurrek eta gurasoek ere musikan parte hartzeko aukera izan zuten, txalo, oihu eta zalaparte eginez.


Orozkon Santa Marina baseliza eta aterpetxea konpontzeko hurrengo batzarra

Orozkoko Santa Marina baseliza eta aterpetxea auzolanean konpontzea erabaki zuen udalak duela hilabete batzuk. Josu San Pedro alkateak azaldu zuenez, duela 30 urte bezala egingo dute. "Udal guztiak diru barik gaude, baina posible da proiektu batzuk aurrera eramatea denak batera".

Obrak abian jarri ahal izateko udalak batzarrak antolatu, dirulaguntzak eskatu... eta hainbat lan egingo ditu. Momentuz hurrengo bilera maiatzaren 13an izango da, arratsaldeko 19:30ean, kultur etxean.

Eta bileretaz aparte, dirulaguntzak dauden ala ez jakin arte, udalak diru-kontua jarri du herritarren eskura edonork lagundu ahal izateko.

La Caixa: 2100 4592 68 0100128707 "Santa Marina"

Josu San Pedro, orozkoko alkateak, duela aste batzuk gogoratu zuen bezala, ekimena herritarrek abiatu dute: "Ez dugu jarri nahi udalaren ezkutua, jendea ez da ausartzen pausoa ematera baina herritarrak dira protagonista".


Carl

Burumakur eseri da mahaira. Seme-alaba eta bilobez inguraturik dago. Espero zuen bezala, errietan hasi zaizkio, txandan. Ea nola arraio izan zuen ideia gaizto hura. Ea zertan pentsatzen ari zen erabakia hartu zuenean. Ea zer esan behar zuten auzokoek. «Hori ez da etxean ikasi duzuna!», bota dio alaba batek. Semeak pozoia erantsi dio errietaldiari: «Eta guri irakatsi zeniguna ere ez!». Biloba batek eman dio azkenigurtzia: «Ez zenigun guri esaten nahiago zenuela suspentso karrokada bat ekartzea kopiatzen aritzea baino?».

Ez du deus erantzun Carl Grove agure estatubatuarrak. Adinekoentzako pistako txirrindulari txapelketa irabazi ondorengo kontrolean positibo eman berri du. Trenbolona, anabolizante bat. Ekaitzaldia mutu jasateko erabakia hartua dauka Carlek. «Laurogeita hamar urterekin horrela ibiltzea ere...», eman du epaia semeak. «Beti izan nahi al duzu berezia, beti bakarra?», galdetu dio alabak.

Carlek ezin izan dio isiltasunari eutsi. Buruari eraginez eman du azalpena: «Ez dun hori. Bakarra nindunan, izan. Ez hunan parte-hartzailerik gehiago nire adin-sailean. Baina orain hilabete pasatxo Eskerremate Egunean ez zineten hona bildu, eta arrazoi bat eman nahi nizuen aita bat eta aitona bat baduzuela gogorarazteko».


Jakoba Errekondorekin solasean

Entzule asko elkartu dira Sanagustin kulturgunean, Jakoba Errekondo agronomo eta paisajistak Baratzaren udaberria jardunaldien baitan eman duen hitzaldi-solasaldian parte hartzeko. Baratzeaz hitz egitera etorri da Azpeitira Errekondo, eta Baratzea bizi idatzi duen liburuaren aurreneko aleak eskuetan dituela, "primizian". Usurbildarrak bere jarduna hasi aurretik Marc Badalek hartu du hitza, goizean aurkeztu duen Hazien ugalketari buruzko eskuliburua-ren berri emanez.


La Unica Errugbi taldeko berriak ekarri dizkigu Maddi Brakok

Aspaldian ez genuen Maddi Brako La Unica Rugby Taldeko jokalariarekin hitz egiten. Gaurkoan konfinamenduak nola eragin dien eta liga zertan gelditu den azaldu digu.


Auro Ansorregi: “Berdintasuna… Non…?”

Irrati bidez izan dut argazkiaren berri. Entzun eta segituan jo dut ordenagailura, internet tarteko ikusi ahal izan dut. Emakumeak dira hilkutxa daramatenak. Ekialdeko gertaera baten lekukoa da argazkia. Bandera batek estaltzen du hilkutxa. Nire jakin-mina piztu du guzti honek. Piskat arakatuz iritsi naiz berriaren muinera.

Hogei urteko neska baten erailketaz ari da. Psikologia ikaslea bera. Etxera bueltan desagertu zen neska, mikrobus bat hartu ondoren. Bi egun beranduago bere hilotza aurkitu dute erreka bazterrean. Forentseak dio bortxatua izateaz gain aiztokada ugari jasan dituela, eta ondoren erre egin dutela .

Nor izan daiteke tamaina honetako basakeriaren egilea? Autobus gidariak aitortu du hilketa, baina, aita eta lagun bat izan ditu laguntzaile. Turkian gertatu da. Hango emakumeak beldur dira kalera irteteko, egunero bost emakumek galtzen omen dute bizia Turkian. Gobernuak, berriz, ahal duen guztia egingo duela antzekorik gerta ez dadin, baina, zeinek sinistuko dio emakumeek minigonarik ez janzteko dion agintariari? Emakumeek jendaurrean farrerik ez egiteko dion agintariari? Gizonezkoen eta emakumeen arteko berdintasunean sinisten ez duela aitortzen duen agintari horri? Ekialdean gertatzen da hori. Urruti dago guretik. Eta hemen zer?

Denbora asko ez da CIS zentroak datu kezkagarriak kaleratu dituela. Galdera egindako mutilen hirutik batek ondo ikusten omen du bikotekidea kontrolatzea; norekin dabilen jakitea, nola jantzi behar duen esatea… Baina benetan harrigarriena, neskek ez dutela gaizki ikusten hori, ondo iruditzen zaiela kontrolatuak izatea. Zeloak maitasunaren seinale direla diotenak galdekatutako hiru laurdenak dira. Har ezan hori!

Francoren gerizpean hazi eta hezitakoak hamaika traba eta oztopo pasa behar izan genituen gure askatasunera iristeko. Emakumezko eta gizonezkoen arteko berdintasuna aldarrikatzeko epelak entzun eta gorriak ikusi genituen eta uste genuen atzetik zetorren belaunaldiak gauzak beste modu batera ikusiko zituela, baina… «usteak erdia ustel».

Lana ematen dit guzti hau irenstea eta liseritzea.

Zerbait ez dugu ondo egin, edo…


Urdazubiko SOS Alkerdik,Sustrai Erakuntzak eta Arankoa gabinete juridikoak egindako agerraldiaren zati bat berizi dugu.SOS Alkerdik egindako balorazioa hain zuzen.


Neskato bat ustez bahitzen saiatu izana ikertzen ari dira, Berrobin

Adingabeak ihes egitea lortu du, eta bahitzaileek Nissan zuri batean alde egin dute.

Bi gizon 9 urteko neskato bat bahitzen saiatu ziren asteazkenean Berrobin (Gipuzkoa), gurasoek atzo arratsaldean salatu zutenez. Adingabeak ihes egitea lortu zuen, eta bahitzaileek Nissan zuri batean alde egin zuten.

Neskatoaren bertsioaren arabera (horixe da oraingoz kasua aztertzeko dagoen zantzu bakarra), parke batean jolasten ari zen, ikastetxe batetik gertu. Auto batean zeuden bi gizonezko gaztek neskatoa erakartzea lortu zuten, txakur zuri eta gris bat erabilita.

Adingabeak zebrabidea gurutzatu zuenean, besotik heldu zioten eta autoan indarrez sartzen saiatu ziren, baina neskatoak aurre egin zien. Orduan bi gizonak ibilgailutik jaitsi ziren, eta auto barruan sartzen ahalegindu ziren. Une horretan, baina, neskak kosk egin zien, eta lagun baten etxera ihes egitea lortu zuen. Bahitzaileek alde egin zuten, 12 zenbakiaz hasten zen matrikulako Berlina motako Nissan zuri batean.

Pertsona heldu batek handik gutxira aurkitu zuen neska, bere onetik aterata, eta gertatutakoa kontatu zion.

Bi susmagarriak 20-25 urte artekoak dira. Horietako batek ile laburra du, eta elastiko zuria, bakeroak eta zapatila laranjak zeramatzan. Besteak ile luzeagoa du, eta alkandora urdina eta praka beltzak zeramatzan.

Ertzaintzak ikerketa abiatu du, Segurtasun Sailetik baieztatu dutenez.


Gizonezko bat hil da Zornotzan, beste batek eraso eginda

Arratsaldean izan da erasoa, 18:30 aldera.

Polizia iturriak aipatuz Efe agentziak zabaldu duenez, 61 urteko gizonezko bat hil du beste gizon batek Zornotzan, Bizkaian. Biktimak kolpe ugari jaso izanaren arrastoak zituen.

Ertzaintzak erasotzailea identifikatu du, eta ordu batzuk geroago atxilotu du, Bilbon.


Mondragonek ez du argi ikusten Edesaren proiektua, baina baietz esan diezaioke

Confort adarreko proiektua garatu dutenekin batzartu ziren atzo taldeko gidariak, azken erabakiaren berri ematekoZalantza handiak dauden arren, kanpoko presioa erabakigarria izan daiteke

Taldetik kanpo dagoen aldagai batek erabaki dezake azkenean. BERRIAren iturrien arabera, Mondragonen ez dute batere argi ikusten Confort adarreko proiektuaren bideragarritasuna. PwC ikuskaritza multinazionalaren IBR azterketak (Independent Business Review) zalantza ugari nabarmenduko lituzke, batetik, eta Arrasateko taldeak berak Basauri eta Bergara lotzen duen egitasmoaren inguruan egindako aurreikuspenak ere ez lirateke inbertsioan segurtasunez aurrera egiteko behar bezain onak, bestetik. Erakunde publikoek aho batez diruz lagundu nahi duten proiektuari ezetza emango diola esan nahiko luke horrek? Ez du zertan, Arrasateko taldea jasaten ari den kanpoko presioa oso kontuan hartzeko aldagaia bihurtu baita egun hauetan, eta horrek aldea egin dezake azkenean.

Edesa eta Geyser neurri batean salbatzeko litzatekeen proiektuari erantzuteko epemuga astelehenean bete zen, egitasmo horren egileen arabera; eta erantzuna «orduetako kontua» dela esan zuten herenegun. Hala izango da. Edesa-Geyser proiektuaren egileek eta Mondragoneko gidariek bilera egin zuten atzo arratsaldean, Arrasaten, eta Batzorde Kudeatzaileak hartutako erabakiaren berri izan zuten Basauriko ordezkariek antza. Gaur bertan jakinarazi dezakete Mondragonen baietza edo ezetza, edo beranduenez, bihar, Mondragoneko Kontseilu Nagusiak Txema Gisasolak utzitako hutsunea betetzen ari diren gidarien erabakia berretsi eta gero. Txomin Garciak, Agustin Markaidek, Xabier Mutuberriak eta Javier Sotilek aztertu dute egoera, eta hartu dute erabaki bat; oso litekeena da bihar Mondragonek bere azalpenak ematea erabakiaren inguruan.

Eusko Jaurlaritza, Bizkaiko eta Gipuzkoako diputazioak eta hainbat udal, Eusko Legebiltzarra —EAJ, EH Bildu eta PSEren ekimenez— eta Fagor Etxetresnaren porrotak langabezian utzitako langile-bazkideak, batik bat Edesakoak noski; denak ari dira bultzatzen azken asteetan Confort ataleko proiektua aurrera atera dadin, eta Mondragonen parte hartzea ezinbestekotzat jo dute horretarako.

Ezezkoa azaltzea, «oso zaila»

Hiru milioi euroko ekarpena eskatzen diote Arrasateri, eta 20 milioi euroko finantzaketa behar du proiektuak; Bizkaia (3 milioi), Gipuzkoa (2 milioi), Jaurlaritza (5 milioi), Kutxabank, Laboral Kutxa eta Basaurin nahiz Bergaran enplegua lortuko luketen 260 langile-bazkideren ekarpenekin osatuko litzateke kopurua.

Mondragonen badakite «oso zaila» litzatekeela ekarpen horri ezetz esan eta erabaki hori azaldu ahal izatea. Nahiz eta Basauri-Bergararen bideragarritasuna ez ikusi garbi, «nork esan dezake orain segurtasunez ez dela aurrera aterako?». Galdera hori giltzarri izan da seguruenera jadanik erabakia hartu duten Mondragoneko gidarientzat (ostiraleko Kontseilu Nagusiaren zain). Baiezkoa ez den beste edozein erantzun iritsiko balitz, kooperatiba taldean badakite zer etorriko den: «Egurra, egurra eta egurra».

Beraz, badira arrazoiak Arrasateko taldeak ezetzaren alde egingo zuela pentsatzeko, baina, beharbada, pisu handiagoa dute baietzaren alde egin duela pentsatzera daramaten argudioek. Presioa, alegia, gehiegizkoa izan dela pentsa daiteke, Mondragonek bakarrik bere usteen arabera erabakitzeko.

Taldeko hainbat kooperatibetako gidariek «harriturik» ikusi dute erakundeen apustu irmoa Confort adarreko proiektuaren alde. Taldean ez dakite politikariek «azterketa sakonak» eskatu dituzten ala ez Edesa-Geyserren alde hain irmoki egiteko, baina garbi dago Eusko Legebiltzarrak ere legez besteko proposamen baten bidez Edesaren alde egiteko eskatu izanak bere garrantzia duela auzi honetan.

Beste proiektuak

Edonola ere, Mondragonek badaki jadanik nondik nora eman behar dituen pausoak enplegua sortzeko helburua betetze aldera. PwCk IBR azterketa gehiago eman dizkio berriki, besteak beste zerbitzu teknikoari eta etxetresna txikien adarrari dagozkien proiektuen aukerak argitze aldera. Eta ezin da ahaztu, Confort adarrean ere beste proiektu bat duela mahai gainean taldeak. Egitasmo horrek ez luke kontuan hartuko Basauri, soilik Bergara baizik. Esan beharrik ez dago Edesa kanpoan utziko lukeen proiektu horren alde eginez gero gauzak izugarri alda daitezkeela.

Datozen orduetan argitu da Fagor Etxetresnen porrotak utzitako puzzlearen zati handi bat; zenbat eta zein enpresa doaz likidaziora jakingo da behin betiko, eta baita administratzaileek 335 langile kaleratzeko aurkeztutako dosierrak bere horretan egingo duen aurrera, aldaketarik gabe.


Minbizia duten haurrei gertutasuna adieraziz

Lazkaoko San Benito ikastolako kideek lazo erraldoia irudikatu dute ikastetxeko jolastokian, minbizia duten haurrei babesa eta gertutasuna adierazteko. DBHko 4. mailako ikasleek egin duten sentsibilizazio kanpainaren barruko ekintza izan da irudikoa.


Udaleko zerbitzu anitzetako arduradun izateko deialdia


PSE-EE Goiegiko hotelaz kezkatuta

Lasarte-Oriako PSE-EE-k Goiegi Ibarrean eraiki behar zen hotelaren proiektuarekiko Bilduk duen ardugabekeria salatzen du. “Alkatetzan sartu zenetik, Bilduren asmoa Goiegiko ibarran eraiki behar zen lau izarretako hotelaren proiektua bertan behera uztea izan da” adierazi du alderdiak komunikabidei igorritako oharrean. “Horretarako proiektua moldatu zen eta enpresa susta-tzailearentzat bideraezina izatea ekarri zuen. Sozialistek aldaketa hori salatu genuen eta denborak arrazoia eman digu”.

Harremanik ez

Astearteko ohiko udalbatzarrean, Jesus Zaballos PSE-EE-ko bozeramaileak hotelaren proiektuaren berri galdetu zuen eta Bilduk hilabete hauetan enpresa sustatzailearekin harremanetan jarri ez direla erantzun zuen.

Alderdi sozialista eta bere bozeramailearentzat, Jesus Zaballos-entzat deitoragarria da Bilduk Lasarte-Oriako proiektu estrategikoen kudeaketan egin duen utzikeria.

“Erabaki honekin 40 herritarrentzako lana galtzen da. Izan ere, PSE-EE-k enpresa sustatzailearekin hitzarmena sinatu zuen, non herritarren kontratazio eta kanpoko igerilekuaren erabilera publikoa zehazten baitziren”.

“Gobernuan izan den hiru urte hauetan Bilduk gure herriaren etorkizunarentzat garrantzitsua zen proiektua gelditu du,” adierazten dute. Era berean, proiektua gal-tzeak herriaren ostalaritza eta merkataritzan ekarri ditzakeen galerak ere azpimarratzen ditu alderdi sozialistak oharrean, “ezaugarri hauetako hotel batek, erabiltzaile kopuru handia ekarri ahal baitzituen, honek zituen logela eta batzarretarako gela kopurua dela eta”.


Igandean jokatuko dute Isidoro Unzueta eskolarteko krosa

Atletismoko hitzordu klasikoa da Zarauzko Isidoro Unzueta Saria. Aurtengoa eskolarteko kros txapelketaren 46. aldia da, eta Unzueta zenaren oroimenez egiten duten 15. aldia. Eskolarteko kros denboraldiari hasiera ematen dion proba hori, ohi bezala, Zarautz Kirol Elkartearen atletismoko atalak antolatu du, eta igandean jokatuko da Abendañoko zelaigunean, 10:25etik aurrera.

Benjaminek 500 metro korritu beharko dituzte, zirkuituari itzuli txikia emanez; alebinek 1.220 metro, zirkuituari itzuli txiki eta handi bana emanez; infantil neskek 1.440 metro, bi itzuli handirekin; eta infantil mutilek, azkenik, 1.940 metro, bi itzuli handi eta itzuli txiki bat osatuz. Hurrenkera horretan jokatuko dira lasterketak, lehena 10:25ean hasita eta, azkena, 11:40ean. Amaieran sari banaketaren txanda izango da.Ohi bezala, La Salle ikastetxeko aldagelak eta dutxak erabili ahalko dira.

Indartuz doan proba

Urtez urte, indarra hartzen joan den krosa da honakoa. Hasieretan, golf zelaian egiten zen, eta Txumai Fernandez atletismo saileko presidenteak adierazi duenez, jende ugarik hartzen zuen parte. Gerora, Argiñano inguruan hasi ziren antolatzen, baina etxeak eraikitzen hasi zirenez, lekuz aldatu behar izan zuten beste behin. Araba kalean, biribilgune batetik bestera jokatzen zuten ondoren, Abendañoko zelaigunean antolatzen hasi ziren arte.

Orain egonkortu egin da, eta probaren kros izaera hori finkatu da. «Argiñanon egiten zenean baino jende gehiago biltzen du orain probak», nabarmendu du Fernandezek. Ehundik gora haurrek hartu ohi dute parte eskolarteko kros txapelketan.


Azpeitiko EAko afiliatu batzuek alderdia utziko dute, herriko ordezkariekin daukaten desadostasuna dela-eta

Herriko Eusko Alkartasunako 30 afiliatuk gutuna atera dute —besteak beste, alkate eta zinegotzi izandako kide batzuek—, baina oraingoz ez dute jakinarazi zenbatek eta zeinek utziko duten EA

Duela bi urte ANVrekin udal gobernu akordioa egin izana kritikatu dute, baita zentsura mozioan EAko zinegotzi batek kontra bozkatu izana ere

Azpeitiko EAko 30 afiliatuk hedabideetara bidalitako gutunean jakinarazi dute alderdikide batzuek baja emango dutela, herriko EAko arduradunekin ez daudelako ados. Ez dute zehaztu zenbatek utziko duten alderdia, ezta zeinek ere.

Komunikabideetara eskutitza, besteak beste, Azpeitiko Udalean alkate eta zinegotzi karguak izan dituzten kide batzuek bidali dute: Luziano Lazkano, Javier Beobide, Nekane Larrañaga, Aitor Aranguren, Iñaki Olaizola, Xabier Goenaga, Maria Jesus Garmendia eta Iñaki Eizmendik.

Duela bi urte EAk EAE-ANVrekin udal gobernu akordioa egin izana (horrekin kritiko azaldu ziren Azpeitiko EAko zenbait kideren arrazoiak hemen eta Azpeitiko EAko zuzendaritzak ondoren emandako arrazoiak hemen) edota joan den urtarrilaren 17an Iñaki Errazkin alkatearen aurkako zentsura mozioan EAko zinegotzi batek aurka bozkatu izana dira aipatu dituzten arrazoi batzuk Eusko Alkartasunako 30 kide horiek. "Azpeitiko EAk garbi eta irmo azaldu behar du ETAren kontrako jarrera". "Alderdiak bizi duen egoeraren aurrean ez dugu ikusten arduradunik, ez autokritikarik, eta gure ustez, ezta etorkizunik ere".

Azpeitiko 30 afiliaturen gutuna

"Gure herrian azken urteetan Azpeitiko Eusko Alkartasuna (EA) gidatzen eta publikoki ordezkatzen dutenek erakutsi dituzten jarrera eta zenbait jokabiderekin, gure desadostasuna eta ezin ulertua azaldu nahi ditugu jarraian sinatzen dugunok:

Azken bi legealdietan (2003-2007 eta 2007-2011) Azpeitian EAk eraman duen politikak EA porrotera eraman du. 2003ko udal hauteskundeetan EA-EAJrekin aurkeztutako koalizioak arrakasta izan zuen, 5.459 boto. Baina EAko zinegotziek gobernatu eta aldi berean oposizioa egin zioten EAJri, ezadostasuna gainera publikoki irudikatuz. Ulertu ez genuen jarrera, ez guk eta ez herritarrek ere. Izan ere, 2007ko udal hauteskundeetan, zinegotzi berberak zerrendaburu zirelarik, EA bakarrik aurkeztu zen eta ikaragarrizko beherakada izan zuen botoetan (1.744 boto izatetik azkena bakarrik aurkeztu zenean, 760 izatera pasatu zen) eta ondorioz, lau zinegotzi zirenak bi izatera pasatu ziren, bigarrengo zinegotzia boto gutxigatik lortuz.

Hau gutxi ez eta 2007ko ekainean, Azpeitiko Alkatearen aukeraketan, EAko bi zinegotziek alkatetza ANVri eman zioten. Erabaki honekiko genuen ezadostasuna publikoki azaldu genuen arrazoi hauek medio: 1.- Euskadi mailan Eusko Alkartasunak EAJrekin zuen akordioa ez zuten bete; hau da, zerrenda bozkatuena errespetatzea. 2.- Herrirako hain erabaki garrantzitsua zena, herriko afiliatuei bizkarra emanez hartu zen, kontsultatu gabe. Bi egun aurretik EAko Hiri Batzarrean ez zen horren berririk eman. 3.- Alderdiko buruzagiek erabaki honen aurkako eta egoera zuzentzearen aldeko adierazpenak egin bazituzten ere, ez zen neurririk hartu.

Azken tanta, Azpeitian EAk ETAren erailketen aurrean azaldu duen jarrera izan da. Ez dago ideia politikorik pertsona baten hilketa justifika dezakeenik eta Azpeitiko EAk garbi eta irmo azaldu behar du ETAren kontrako jarrera eta udal gobernu batek zer esanik ez. Arrasaten ETAk Isaias Carrasco hil eta gero, Azpeitiko udalbatzarrean EAko zinegotziek EAJk aurkeztutako mozio etikoari EZ bozkatu zioten. Aurrera atera zen mozioak (batera gobernatzen zuten ANV-EA-Aralarrek aurkeztua), ez zuen ETA aipatzen.

Herritar baten, Inazio Uriaren, erailketak gertatu behar izan du, EAko bi zinegotziek, Udal Gobernua derrigortuta uzteko eta bietako batek (afiliatua ez denak) zentsura mozioa onartzeko. Baina beste zinegotziak, EAko afiliatua denak, mozio honi kontrako botoa eman zion. Honek gainera udalbatzarrean adierazi zuen erabakia derrigortuta hartu zutela, goitik aginduta. Berriro ere ez da alderdiaren agindua osorik bete.

Guk jokabide hau ezin dugu ontzat eman. Giza eskubideak gizakion elkarbizitzarako oinarriak ditugu, beraz, printzipio hauek gidari argiak izan behar dute edozein erabaki politiko hartzerakoan. Ezker abertzaleak argi izan behar du, talde armatuarekin eteten ez duten bitartean, ez dutela beste alderdien kolaboraziorik izango.

Alderdi politikoak herriaren alde lan egiteko tresnak dira, baina hauen oinarrian daude printzipio etikoak. Hauek argi ez izatekotan, merezi ote du alderdi politiko honek?

Jokabide hauek, EA alderdikoak izan garenoi lotsa sentiarazten digute. Eta ez genuke nahi, Azpeitiko herriak gu jokabide hauekin lotzerik.

Azpeitiko EAn, alderdi barruko bi sentsibilitateen integrazio ahaleginak ere egin izan ditugu, adostasuna bilatzen saiatuz. Baina, erantzuna EZ izan da beti. Alderdiak bizi duen egoera guzti honen aurrean, ez dugu ikusten arduradunik, ez autokritikarik, eta gure ustez, ezta etorkizunik ere.

Ondorioz, alderdian baja eman nahi dutenen sinadura zerrenda bat bidaliko zaio EAko zuzendaritzari.

Idatzi hau, Azpeitiko EAko 30 afiliatuk sinatzen dute. Horien artean, Azpeitiko Udalean alkate eta zinegotzi karguak izan dituztenak, Luziano Lazkano, Javier Beobide, Nekane Larrañaga, Aitor Aranguren, Iñaki Olaizola, Xabier Goenaga, Maria Jesus Garmendia eta Iñaki Eizmendi".


Goierritarrak nagusi Gipuzkako Txapelketan

GOIERRI // Gipuzkoako Binakako Bola Txapelketa jokatu dute asteburuan Añorgan. Gizonezkoetan Juan Mari Iñurritegi eta Pedro Agirre legazpiarrek jantzi dute txapela, eta Segurako bikotea gelditu da bigarren. Emakumezkoetan, Naiara Peñagarikano gabiriarrak eta Rosa Santos hernaniarrak irabazi dute, Zeraingo bikotearen aurretik.


Milaka urteko haritzen artean

Ibilbide zirkular eta erraza milaka urteko historia gordetzen duten haritz mardul eta ederren artean.

Etxarri Aranazko (Nafarroa) Beheko Basoaren zati honetan oso haritz ederrak daude, eta, balio estetikoa edukitzeaz gain, basoa birsortzeko ale garrantzitsuak dira. Bertan, beste espezie askoren artean, haritz kandudunak eta amerikarrak ikusiko ditugu. Zuhaitz izugarri handi horiek oso deigarriak dira beren itxuragatik, eta berehala pizten dute bisitarien arreta.Kanpinaren sarreran dagoen aparkalekutik emango diogu hasiera ibilaldi labur honi. Pista zabala hartu eta ezkerretatik, kanpina inguratzen duen bide zabaletik aurrera egingo dugu Danbolintxu esaten zaion ingurura jaisteko. Berehala, pistan aurrera egin, eta, eskuinean, zenbait ibilbide erakusten dituen egurrezko hesola batekin egingo dugu topo. Bertan, haritz zaharren ibilbidearen (SL NA 137) eta trikuharrienaren (PR NA 133) bide seinaleak ikusiko ditugu. Ibilbidearen lehen zatian, bi ibilbideek bat egiten dute; beraz, zuhaitzen enborretan, kolore zuriak, berdeak eta horiak lagunduko digute bidea aukeratzen.Basoan sartu, eta aldapa txikia igotzen hasiko gara, bidegurutze batera ailegatu arte. Berroetazabal izeneko leku horretan —behor leku zabala—, ezkerraldeko xenda aukeratuko dugu, eta bestea itzulerarako utzi. Basoa trinkotu egiten da, eta zaila gertatzen zaie eguzkiaren izpiei zulatzea. Bidea erabat leuntzen den lekuan, bat-batean lehen haritz erraldoiarekin bat egin, eta aurrera segituko dugu, tarteka bertako zuhaitzen izenak —latinez, gazteleraz eta euskaraz— jartzen dituzten zutikako plaka batzuk irakurriz. Berehala helduko gara bi haritz mardulen ondora: barrenak erdi hustuta elkarri begira baleude bezala daude.Hariztian marrazten den bide eroso eta garbitik aurrera jarraituko dugu, berriro beste haritz erraldoi batekin topo egin arte. Hori, aurrez ikusitako beste biak ez bezala, oso bizirik dago, enbor zabaletik eskegitzen diren adarrak hostoz beterik baitaude. Enborraren ondora joan, eta gure neurriez jabetuko gara. Ez da bakarra: inguruan ere badaude bizirik dauden haritz gehiago, baina askoz txikiagoak. Inguruaz gozatuz, enborra erabat husturik duen zuhaitz zahar baten ondora iritsiko gara; adar txiki batek ematen dio duen bizitza apurra. Goroldioak estaltzen du enborretik geratzen dena, eta orbelak betetzen du barruko zuloa.TrikuharriakAurrera segituz, Bordazelai —bordak izan zireneko zelaia— izeneko inguruan, haritz ale bikain gehiago ikusiko ditugu bidearen albo banatan, baina bada bat gure arreta berehala erakarriko duena: arku bat osatuz zerurantz goititzen den zuhaitz mardula. Adarren bat edo beste erori eta besamotz geratu dela dirudi. Denbora gutxi beharko dugu Bordaburura —eremua bukatzen den tokira— iristeko, eta, bertan, beste haritz eder batek agurtuko gaitu.Abiapuntura itzultzeko tenorea izango dugu orduan, eta ezkerretik ateratzen den bidetik abiatuko gara, zuriz eta berdez balizatutakotik —trikuharrien bidea hortxe utziko dugu—. Gurpidegain izeneko bidetik —gurdibideak nonahi ikus zitekeen ingurunea—, pagadiak ezkerrera utzi, eta berehala helduko gara aurreko bidegurutzera. Handik, kilometro bat bete beharko dugu kanpinaren sarrerara itzultzeko. Han amaituko da ibilbidea.


San Andres eguna eskolan

Ederki aski ospatu dute aurten ere eskolan San Andres eguna. Gaztetxoen arteko bertso saioak eta Pello Añorga ipuin kontalariaren emanaldia izan ziren ekitaldirik aipagarrienak. Bertso-paper lehiaketan berriz, ondoko argazkian ageri diren Ainhoa Zabaletak, Maria Eskuderok eta Ane Tabernak lortu zituzten sari nagusiak. Beste aldetik, Guraso Elkartekoek esan digutenez, eskolako ikasle guztiak olentzero bat bakarrarekin ibiliko dira aurten etxez etxeko eskean. Jasotako dirua DBHkoen ikasbidaiarako izanen da. Arratsaldeko 3:30etan aterako den euskal presoen aldekoa gehitu behar zaio eskolakoen olentzeroari.


‘Pasaiako Badia’ dokumentalaren inguruko erakusketa ikusgai dago Torre Zurin

Pasaiako Badia dokumentalaren inguruko erakusketa ikus daiteke ostiralera bitartean, Azkoitiko Torre Zuri aretoan. Pasaiako sarraskiaren inguruko informazioa bildu dute bertan. Lehenik, sarraskian eraildako lau pertsonak aurkezten dira, egunkarietako zatien bidez. Gero, sarraskia nola izan zen adierazi dute, forentseen marrazkien bidez. Eta, azkenik, Euskal Herriko erreakzio politikoak bildu dituzte. 09:00etatik 20:00etara egongo da zabalik erakusketa aretoa.


Informazioa eman eta bazkideak

egiteko deia, gaur

Gibelalde auzo elkarteko kideak Larramendi elkarteko lokalean egongo dira gaur, iluntzeko 19:30etatik 20:30etara. Bazkide berriak egiteko kanpaina dute martxan, eta orain arte zirenei ere deia luzatu diete, bazkidetza beste urtebetez luzatu dezaten.


Datuen atzeko izen eta izanak

Edurne Elizondo

Datu hutsak izen bilakatzeko. Helburu horrekin osatu du Nafarroako Memoriaren Institutuak nazien kontzentrazio esparruetan itxi zituzten nafarren behin-behineko errolda. Oraingoz, berrogeita hemezortzi daude zerrendan, hiru arlotan sailkatuta: hildakoena eta desagertuena da lehena; ihes egitea lortu zutenena bigarrena; eta askatu zituztenena, berriz, azkena. Institutuko arduradunek beren webgunean jarri dute informazioa, herritarren esku. Hutsune anitz bete dituzte, eta oraindik daudenak betetzen segitu nahi dute, behin betiko zerrenda osatzea lortu arte.

Izan ere, behartutako erbestera joan, eta historiak isiltasunera kondenatu ditu 1936ko gerrak etxetik botatakoak, neurri handi batean. Altxamenduarekin batera hasi zen mugaz bertzalderako bidea nafar anitzentzat. Nafarroako Gobernuaren arabera, bostehun inguru ailegatu ziren Frantziako administrazioaren menpeko lurretara: gerratik ihes egin, eta kontzentrazio esparruen errealitate gordinarekin egin zuten topo, ordea.

Gursekoa (Okzitania) izan zen nabarmenenetako bat: 1939tik 1945era egon zen zabalik, eta 1936ko gerratik ihesi joandako 6.000 euskal herritar pasatu ziren handik. Frantziak errefuxiatu gisa hartu zituen, baina baldintza gogorrak pairatu zituzten, batez ere herri hori alemaniarren esku gelditu zenean.

Naziek hartu zituzten lehendabizi, eta ahanzturak gero. Horregatik, “benetako memoria historikoa” egiteko, izenekin batera izanak ere oroitzeko eta erdigunean jartzeko beharra nabarmendu du Victor Moreno irakasle eta idazleak. Alesbeskoa da, eta herri horretako lau herritar izan ziren Gurseko kontzentrazio esparruan; bosgarren bat ere bai Mauthausenekoan. “Herritarren gehiengoak, ordea, ez du horren berririk; ez daki deus herrikide horiekin gertatu zenari buruz. Tristea da hori erratea, baina errealitatea hori da”. Memoriarik gabe, ez da justiziarik, eta justizia zerrenda bat osatzea baino anitzez ere gehiago da, Morenoren hitzetan.

Hilaren hasieran, Mauthausen askatu zuteneko 75. urteurrena bete zen. 1945eko maiatzaren 5ean sartu ziren Ameriketako Estatu Batuetako soldaduak kontzentrazio esparruan. Naziek 1938an eraiki zuten, Austriako Mauthausen eta Gusen herrien ondoan. Han izan zen Morenoren herrikide Carlos Alonso Burgi.

1898. urtean sortu zen Alonso, Alesbesen, eta maisu izan zen, bai eta alderdi komunistako kide ere. 1940. urtean atxilotu zuten naziek, eta bost urtez izan zen Mauthausengo esparruan, 1945eko maiatzaren 5ean askatu zuten arte. Carlos Alonso Burgirena da Nafarroako Gobernuak osatutako erroldan agertzen diren izenetako bat.

“1960ko hamarkadan, herrira itzuli zen. Frantseseko eskolak ematen zituen, eta harro sentitzen zen, inoiz ez zuelako hezkuntza sistema frankistarekin bat egin. 1975. urtean zendu zen. Geroztik, herriko udal talde bakar bat ere ez da gai izan haren eta bertze presoen aldeko omenaldirik egiteko”, salatu du Morenok.

Alesbestik Gursera

Gursen izan ziren Alesbesko herritarren berri eman du Victor Morenok: Cristobal Adrian Murugarren, Luis Martinez Joaquit, Casimiro Perez Nanclares eta Santiago Belasko Marcilla izan ziren. “Indarrez eraman zituzten militarrek, baina ihes egin zuten, Errepublikaren alde borrokatzeko. Katalunian ziren faxistek hartu zutenean”.

Cristobal Adrian Murugarrenen anaia Francisco 1936. urtean fusilatu zuten. Alesbeskoa Frantzian harrapatu zuten naziek, eta hainbat kontzentrazio esparrutan izan zen, 1945ean askatu arte. Casimiro Perez Nanclares Gursen zegoen esparrua askatu zutenean. Handik Mexikora joan zen, eta han hil zen, 2002. urtean. Luis Martinez Joaquit bi urte lehenago zendu zen, 2000n. UGTko kide izan zen; haren anaia Francisco 1936an fusilatu zuten. Santiago Velasco Marcilla ere UGTko kide izan zen. Preso hartu zutenean, Gursera eraman zuten. Han izan zen 1939tik 1945era.

Nafarroako Memoriaren Institutuak martxan jarri duen erroldak agiriak eta argazkiak jaso ditu izenekin batera. Gobernuko arduradunek memoria historikoaren arloan ari diren elkarteen laguntza eskertu eta nabarmendu dute, hain zuzen ere, haien ahaleginak lortu duelako, kasu anitzetan, galdutako dokumentuak berriz agertzea.

Gobernuak egindako erroldan agertzen diren izenetako bat da Victor Garcia-Serrano Retegirena; argazkia ere jaso du webguneak. Beratarra zen, eta Neuengammeko kontzentrazio esparruan desagertu zen (Hanburgo, Alemania). Beran, udalaren aitortza jaso dute II. Mundu Gerrako herriko biktimek. Gutxienez hamasei herritar izan ziren kontzentrazio esparrutan. Isidoro Fagoaga tenor ezaguna ere Gursen izan zen.

Irudia: Mauthausengo Batzordea.


Adinekoak zaintzeko, ikastaroa

Familiako pertsona gaixo edo adinekoak zaintzen dituztenentzat ikastaroa antolatu du Harituzek: Zaindu zaintzeko. Hiru egunetakoa izango da: urriak 17, 24 eta 31 (ostiralak). Kultur etxean izango da eta doan. Ordutegia: 09:30-11:30. Izena emateko: 630 678 474 (Isa).


Aurten ere Oinezbusa ekimena jarri du abian Udalak

Iragan ikasturtean egin izan zen era berean aurten ere Amurrioko udalak Oinezbusa proiektua jarri du martxan. Ekimen honen helburua zera da: herriko haurrek etxetik eta eskola arteko bidea oinez egitea, hala euren eta ama naturaren osasunari onura egiteko.

Guzti honen dinamika oso sinplea da, eta kontua da amurrioarrek giza-autobus baten antzeko zerbait sortu egin zutela. Guraso bolondres batzuek haur talde baten gaineko ardura hartu egiten dute eta hauekin batera oinez gune konkretu batzuetan zein etxerik etxe geldialdiak egiten dituztelarik haur gehiago eurei bat daitezen. Hala, pixkanaka-pixkanaka eskolara iritsi egiten dira.

Era horretan, Amurrioko ikastetxe ezberdinetako ikasleak hainbat ordutan geratzen dira hainbat leku ezberdinetan euren eskoletaranzko bideari ekiteko. Hurrenez hurren, Aresketa Ikastolakoak Guk-en ondoan geratzen dira egunero goizeko 8:45etan, Lucas Rey-koak leku berean geratzen dira 9:15etan, Virgen Niña-koak Juan Urrutia enparantzan 8:45etan eta Zabaleko Ikastetxe Publikokoak Arenalden 9:15etan.

Oinezbusa proiektua ez da soilik Amurrion bideratzen, izan ere, Agenda 21 ekimenaren barruan dagoelarik Euskal Herriko hainbat herritan aurkitu dezakegu jarduera hau, hala nola, Lemoan, Igorren, Arratian... herri horietan duela hainbat urte jarri zen martxan. Oinezbusa duela zenbait urte Ingalaterran walking school bus izenez martxan jarri zen antzeko proiektu batean du bere oinarria eta dagoeneko mundu guztira ere zabaltzen hasia da.

Proiektu honek eskura ematen dizkigun hainbat abantaila jakinarazi dituzte antolatzaileek, besteak beste, ikasleek aire freskoa hartzen dutela eta horrek goizean biziberritu eta berrindartzeko laguntza ematen duela, kale-segurtasuna ikasi egiten dutela eta beste haurrekin hobeto erlazionatzen direla. Ekimena arrakastasua izaten ari da oso eta Amurriokoaz gain gure inguruan berau zabalduz joango dela dirudi hurrengo urteetan.


Dokumentala grabatuko dute Gorobeleko artzainei buruz astelehenetik aurrera

Enrique Arberas biologoak sustatu du proiektua eta Jose Luis Urrutiak egingo du. "Trasterminancia. Los últimos pastores de Sierra Sálvada" da momentuz dokumentalaren izenburua.

Astelehenean hasiko dira dokumentala grabatzen eta Gorobel eta inguruko artzainak izango dira protagonistak. Filmak landuko du euren garrantzia eta mendi zerrari lotutako bizimodua, antzina eta orain.

Bitarteko ugari, dronak ere

Salvagoro elkarteak ordainduko du pelikula eta Enrique Arberas da bultzatzailea. Jose Luis Urrutiak hartuko du bere gain ikus-entzuneko lanen ardura eta horretarako Txarly Maqués JyT Kreaktiboseko kidea izango du ekoizpenean, Karlos Trijueke kamaran, dronean eta edizioan eta Santi Yaniz argazkilaritzan eta dron grabaketan.

Dokumentalean hainbat jende agertuko da: Juanjo Hidalgo historialaria, eskualdeko artzainak eta gaztagileak, Fermin Leizaola etnografoa, Batis Otaegi Artzain Eskolako zuzendaria, Luis Padura eskultorea...

Gutxienez, 8 egunez luzatuko da grabaketa, 5 edo 6 egun hurrengo astean eta beste bi abuztuan.

Finantzazioa

Dokumentalaren arduradunek jakinarazi dute aurrekontua ez dagoela itxita eta laguntza gehiago beharko dutela. Printzipioz, Urduña, Amurrio eta Aiarako Udalei eskatu diete ekarpena egitea eta, horrez gain, Arabako Artzain Txakurren Aldeko Elkarteak (ARATE), Berriak supermerkatuek, Arzabe Autocaresek eta Cárnicas Burutxagak dirua jarriko dute.


Bi kutxazain erre dituzte Hernanin

Bart gauean bi kutxazain erre dituzte Hernaniko (Gipuzkoa) Kardaberaz kalean. Sua itzaltzea lortu dute suhiltzaileek eta beraz, ez dute etxebizitza hustu behar izan. Erasoa nola gertatu den ikertzen ari da Ertzaintza.


Baztango eskuz binakako XXXI pilota txapelketako finalak jokatu ziren abenduaren 16an Elizondon

110 pilotarik parte hartu dute, zazpi kategoriatan banatuak

Abenduaren 16an, igande goizean jokatu ziren Elizondon Baztango Txaruta pilota elkarteak antolatutako XXXI eskuz binakako pilota txapelketaren finalak. Guzira 110 pilotari aritu dira lehian zazpi kategoriatan banatuak, urriaren 13an hasita.

Abenduaren 16an, igande goizean jokatu ziren Elizondon Baztango Txaruta pilota elkarteak antolatutako XXXI eskuz binakako pilota txapelketaren finalak. Guzira 110 pilotari aritu dira lehian zazpi kategoriatan banatuak, urriaren 13an hasita.

Finalei dagokienez, umeak B mailan, Oronoz Mugairiko Miren Altxu eta Txomin Altxuk 18 eta 17 irabazi zieten Elizondoko Ibai Iturregi eta Iruritako Xuban Iturregiri.

Umeak A mailan, Amaiurko Mikel Ariztia eta Beñat Etxeberek 18 eta 7 irabazi zieten Eneko Sorondo eta Egoitz Olaizola donostiarrei.

Kimuak B mailan, Iruritako Xabier Mitxelena eta Iker Alemanek 18 eta 15 irabazi zieten Iruritako Xabi Arraztoa eta Arizkungo Eki Larralderi.

Kimuak A mailan, Elizondoko Axier Ballarenak eta Lekarozko Oier Ariztegik 18 eta 11 irabazi zieten Arbizuko Josu Igoa eta Zizurko Txomin Zabaltzari.

Haur mailan, Atarrabiako Beñat Santamariak eta Zizurkilgo Iker Elizegik 18 eta 17 irabazi zieten Elizondoko Ander Zelaieta eta Lekarozko Aimar Ariztegiri.

Kadete mailan, azkenik, Oronozko Enaitz Antso eta Elizondoko Sergio Oskozek 18 eta 8 irabazi zieten Elizondoko Iñaki Antso eta Oronozko Xabier Gazteluri.


"Mundu ikuskerie"

Esaten dauenez pertsona bat hiltzen danien bereaz mundu ikuskera bat...

... berezixe eta bakarra dana, desagertu egitten da. Gizakixe gizaki danetik mundu ikuskera guztixek bat egitten dauen bizipen-metaketie izan leike igual zerue, hau da, zendutako milioika bizi ñimiñuen batuketie. Zerue infinituki hedatu edo zabalketan da hola, bizipenak bardiñek ez dienez beti eukiko daue metaketako gaittasune, aurrekuek dakixena (bizi eta sentiru dauena) errepiketako arrisku barik milioika esperientzia, gutxi edo asko, gehituko jako unibertsoko masa edo energixiai berau etengabe elikatuz.

Lagun baten aittak atzo hartu euen zeru edo Unibertsoko Masarako (UMrako) birie. 80taka urte zittuen gizon honen ekarpena beste batzuek eginddakoaz osatuko dau errealitatearen amaigabeko mosaikue, beronen zirrikitu ezkutuek agerixan itxiz. Bertan bizi garenok barriz gure nagusixek bizitako errealitatie eta ikasketak transmisiño birez jasotzera derrigortute gauz, beti be ez bada gura haretxein eta danon ondarie galtzie. Zenbat eta hobeto jaso, orduan eta tresna gehixau izango dogu errealitate konplexua ulertu eta ezaguketako. Ez deigun bada itxaron Unibertsoko Masarekin bat egin arte, jaso deigun (irudiz, abotsez, idatziz,..) geure inguruan dittuaun pertsonen bizipen eta pasartiek etorkizuneko zuhaitz ardaxka gaztiek gure izen eta izanaren barri euki daixien. Amen.


Aurkezpeneko argazki galeria

Gaur, zapatua, aurkeztu du Uztarria Komunikazio Taldeak Maria Jesus Arregiri buruzko liburuxka biografikoa. Hemen ekitaldiko argazki batzuk.


Gabon eskean, ohitura zaharrari jarraituz

Aspaldiko ohitura da Gabon eskean ibiltzea, eta gaur, baserritar arropak jantzita, neska-mutil ugari aritu dira etxean zein kalean Gabon kantak abesten. Ikusi argazki guztiak:


Ereñotzuko presa botatzeko proiektua dela eta

Azken egun hauetan Ereñotzuko presa botatzeko eskaera dela eta guztion ahotan dabilen gai honen inguruko hausnarketa eta kezka luzatu nahi nituzke.

Bertako arrainei traba egiten dietela aitzaki hartuta, Madrilen egoitza duen Rios con Vida erakundeak eta Eguzki elkarte ekologistak Ereñotzuko presa botatzeko eskaera abiatu dute. Izokin nahiz amurrainak igotzeko pasabideak hobetu eta eguneratzeko beharra dagoela argi dago: aspaldi egindakoak dira eta ziurrenik ez dute euren funtzioa behar bezala betetzen. Horrexegatik, egungo pasabidea handiagotu eta birdiseinatu behar da. Hala ere, esan behar da izokinak pasabide hortan igo igotzen direla. Tamalez, errekaren kalitatearekin zerikusi handiagoa dute inguruko industriaren azken urteetako aktibitateak eta errekara egiten diren isurketek. Arrazoi honengatik 2017an Gipuzkoako Foru Aldundiak hainbat enpresa ikertu zituen. Bestalde, azken urteetan, hemengoak ez diren gartza eta kormoroien kopuruak gora izugarri egin du eta hauen arrantzarako trebeziak eragin zuzena du bertako arrainen hazkuntzan. Beraz, gure bailarako istorio eta ondare den presa bat botatzeak ez du aparteko eraginik izango bertako arrainengan.

Bestalde, Europak energia berriztagarrien apustuan hidroelektrikoetan eginiko inbertsioak gora egin du azken urteetan, izan ere, energia garbia eta errentagarritasun handikoak direlako. Horren adibide dira, Urumea errekan gora eginez, Goizuetan Acciona-energia enpresak duen zentral hidroelektrikoa, non 2,5MW-ko energia lortzen duen.

Hortaz, presa eta egungo instalazioak suntsitu eta energia berriztagarriei ateak itxi beharrean, manten ditzagun egungo instalazioak etorkizun laburrean energia berriztagarriak abian jarri ahal izateko; inbertsio justifikatuago bat egin dezagun arrain eta izokinen pasabide zaharkituak eguneratzeko eta jarrai dezagun borrokan gure errekak merezi duen ur kalitatea sustatu eta bermatzeko.


UPyDk "herritar guztien botoek balio bera izatea" eskatu du

Gorka Maneiro legebiltzarkideak ez legezko proposamena aurkeztu du Eusko Legebiltzarrean, EAEn hauteskunde barruti bakarra egon dadin, lurralde bakoitzeko bat izan beharrean.

Gorka Maneiro UPyDren legebiltzarkideak ez legezko proposamena aurkeztu du Eusko Legebiltzarrean, Euskal Autonomia Erkidegoan hauteskunde barruti bakarra egon dadin, lurralde bakoitzeko bat izan beharrean. Izan ere, biztanle kopurua kontuan izan gabe, probintzia bakoitzak 25 eserleku hautatzen ditu, eta hori ez du ontzat hartzen Maneirok.

Prentsaurreko batean Maneirok azaldu duenez, proposamenarekin hauteskunde sistema "justuagoa" lortu nahi du, "berdintasunezkoa, herritar guztien botoek balio bera izango dutena".

Gainera, hauteskundeetako zerrendak irekiak izatea ere proposatzen du ekimenean, "alderdien zuzendaritzarekiko autonomia indartze aldera".

PPk iragan astean egin zuen proposamenaren harira dator UPyDrena. Alderdi Popularrak eserleku bat lortzeko gutxieneko boto portzentaia handitzea eskatu zuen, eta horrek kolokan jarriko lituzke talde-parlamentario txikienak, UPyD kasu.

Hori horrela, Maneirok esan du hauteskunde erreformarekin ez duela euren buruaren "etekina" bilatzen, "beste batzuek egiten duten moduan", "sistema justuagoa" nahi duela esan du.

Herritarrei proposamena azaltzeko kanpaina abiaraziko duela iragarri du Maneirok, eta gaineratu du alderdiei proposamenari buruz duten iritzia agertzeko eskatuko diela.


Aretako haurrek piztu dute festaren lehen suziria

19:00etan izan da Aretako txupinazoa. Haurrek ondo pasatzeko mezua zabaldu dute, perkusiozko suziria jaurtita.

Ekaitza baino lehenago lehertu da festa Aretan. Sokaren kalejira egin dute beroketa gisa: Laudiotik Aretara kantatzen eta dantzatzen bertaratu dira herritarrak. Aretako Jai Batzordearen kamiseta gorriak soinean, musikaz girotuta osatu dute bidea. Hala, 19:00etan elkartu dira Kultura Etxe inguruan guztiak, txupinazoari ekiteko.

Aurtengo omenduak Aretako haurrak izan dira. Izan ere, Pinpili aisialdi taldearen sorrerarekin batera, protagonismoa merezi zutela ebatzi zuen jai batzordeak. Balkoira igo diren umeetako bik irakurri dute mezua, txosnagunea eta barrakak irekitzear zeudela iragartzeko. Horrez gain, jaietan lagun artean egoteko aukera ugari daudela ekarri dute gogora, "guk ere koadrilan gehiago jolasteko denbora izango dugu".

Aretako buruhandiak atera dira segidan, Aretako txistularien laguntzarekin. Gauargi erromeriaren ondotik, Aiaraldeko DJ topaketa izango da gaur gaueko musika eskaintza txosnagunean.

Argazkiak: Izar Mendiguren Cosgaya eta Urtzi Laburu


Gizon bat atxilotu dute Durangon, bikotekidea jotzea egotzita

24 urte ditu atxilotuak.

Eusko Jaurlaritzako Segurtasun Sailak jakinarazi du Ertzaintzak 24 urteko gizonezko bat atzeman duela Durangon, Bizkaian, bikotekidearekin eztabaidan hari zela hura jotzea egotzita. Sudurrean hemorragia eragin dio kolpeak.

01:00 aldera izan da erasoa; ordu horretan, Ertzaintzak abisu bat jaso du, ohartaraziz etxebizitza batean genero indarkeriako kasu bat gertatzen ari zela. Bertara joan dira poliziak, eta atarian topatu dute biktima. Hark baieztatu die bikotekideak jo duela.

Erietxean artatu dute biktima, andrazkoa, eta hemorragiaz gain, bihurritua zuen orkatila. Etxean atzeman dute gizona.


Zegama-Aizkorri mendi maratoian iaz baino 1.000 eskaera gehiago jaso dira

Zegama-Aizkorri mendi maratoian parte hartzeko 3.133 eskaera aurkeztu dira, iaz baino 1.000 gehiago. 2.936 gizonezkoak dira eta 197 emakumezkoak. 1.204 euskal herritarrak dira eta horietatik 730 gipuzkoarrak. Kanpotarrei dagokienez, 945 kataluniarrak dira. Hegoafrika, Finlandia, Lituania, Polonia, Armenia, Austria, Holanda, Ingalaterra, Italia, Frantzia, Suitza, Alemania, Errusia, Portugal, Espainia eta AEBtako kirolariek ere izena eman dute. Zozketa otsailaren 22an egingo da, 19:00etan, Zegamako udaletxean.

Aurten ere munduko korrikalari onenek parte hartuko dute. Kilian Jornet munduko txapelduna Zegaman izango da, adibidez. Tom Owens, Luis Alberto Hernando, Miguel Heras, Andy Symond, Tofol Castañer, Marco di Gasperi eta Toru Miyaharak ere parte hartuko dute. Emakumezkoei dagokienez, Oihana Kortazarrek, errekorra duen Emanuela Briziok, Nuria Picasek eta Anna Frostek parte hartuko dute, besteak beste.

Aurten ere 16 eta 18 urte bitartekoen proba antolatuko da. Maiatzaren 26an izango da, 10:30ean. Ibilbideak 10,4 kilometroko luzera eta 1.016 metroko desnibela izango du. Parte hartu nahi dutenek izena emateko aukera dute oraindik. Salomon Junior Team taldeak irabazlea fitxatuko du.


Zabalik da Eduardo Mocoroa Musika Eskolako matrikulazio epea

Maiatzaren 9tik irailera bitarte matrikulatu ahal izango da Musika Eskolan. Era mailakatuan egingo dira matrikula eta izen-emateak, eskolan bertan.

2018-19 ikasturteko matrikulazio epea zabaldu du Eduardo Mocoroa Udal Musika Eskolak. Irailera bitarte, era mailakatuan egingo dira matrikula edota izen-emateak:

Maiatzaren 9tik 18ra, bertako ikasleek, jadanik instrumentua jotzen dutenek eta instrumenturik gabeko ikasketak burutzen dituztenek egingo dute matrikula.

Maiatzak 22tik 25era, instrumentua lehen aldiz hartuko duten bertako ikasleen txanda izango da. Maiatzaren 30ean egingo dute plaza bakanteen zozketa eta bilera, 18:00etan. Hain zuzen, instrumentua lehen aldiz hautatzen dutenek ekainaren 4tik 8ra egin beharko dute matrikula.

Ekainaren 12tik 29ra, berriz, bertakoak ez diren ikasle berrien matrikula egin ahal izango da, plazak bete artean. Eta azkenik, irailaren 3tik aurrera, kasu berezien (4. zikloa) eta bakanteak betetzeko matrikulak.

Tramiteak Musika Eskolan egin beharko dira, astelehenetik ostiralera, 10:00etatik 13:00era eta 17:15etik 18:30era. Edozein zalantza argitzeko Musika Eskolaren egoitzara bertaratu, 943 65 15 93 telefonora deitu, edota musika@tolosa.eus-era idatzi.


Udako bainu denboraldia hastear daude Debagoienean

Bergarako kanpoko igerilekuak hilaren 12an zabalduko dituzte, eta Arrasatekoak, ekainaren 20an. Dena prest dute udako bainu denboraldiari aurre egiteko.


Edesa Industrialeko langile batzordeak utzi egin du negoziazio mahaia

Langileen ordezkariek ez dute onartu Garagartzako lantegiko garbiketa ekoizpeneko lerroa ixteko erregulazio espedientea. CNArekin "erabateko konfrontazioan" daudela diote, haren jokabide "ilun eta nahasgarriengatik".

Urriaren 25era arte baliagarria den suspentsioko erregulazio espediente bat dago Edesa Industrialen Garagartzako lantegian. Baina hori ez du nahikoa CNA Group enpresak, eta garbiketa ekoizpeneko lerroaren gainean extintzioko erregulazio espedientea ezarri nahi du. Gaur goizean hori azaldu dio enpresak langile batzordeari. Langileen ordezkariek ez dute asmo berri hori onartu, eta altxatu egin dira negoziazio mahaitik.

Garagartzako langileen ustez, garbiketa lerroa ixtea onartzeko eskatzerakoan "isolatutako erabaki bat onartzea nahi dute, argi egonik zerbait sakonagoaren barnean txertatuta dagoela". Langile batzordeak susmoa du "CNAk ezin duela enpresa hau aurrera atera orain osatuta dagoen moduan". Kataluniako taldea Edesa bideragarri egingo lukeen inbertsiogile bat sartzea pentsatzen ariko litzateke, langileen ordezkarien ustez, eta azken erregulazio espedientea "plan horren parte litzateke".

Enpresaren aldetik, bilkurara soilik Edesa Industrialeko giza baliabideetako zuzendaria aurkeztu da, batzordearen harridurarako. Joan den ostegunean kargugabetu zuen CNAk Edesako zuzendari nagusia, Francisco Martin. "Ez dugu enpresaren bideragarritasun plana ezagutzen, eta ez dakigu nork hartuko duen zuzendaritza", gaitzetsi du langile batzordeak.

"Nonbaiten gure etorkizuna erabakitzen ari dira. Onartezinak dira jokabide ilun eta nahasgarri horiek", adierazi du langile batzordeak agiri batean. "Egia esaten ez diguten bitartean, CNArekin konfrontazio erabatekoan gaude".

Fagor Etxekotresnak zena Edesa Industrial bilakatu zen Kataluniako CNAk eskuratu zuenean. 100 milioi euroren zorrak ditu Edesak gaur egun, eta konkurtso aurrekoan dago, CNAren arabera astia izan dezaten hartzekodun bankuekin zor hori berregituratzeko.